Boni-Info de Lukas

**Boni-Info de Lukas**
ge-translati ex Gary Miller (USA, 2001-2002)

#### 1

1 Poli homi pa prende ad-in manu tende grafo un histori de ra; qi es maxi ple ge-kredi inter na, 2 e pa dona a na, ka mu pa es oku-testi-pe e servi-pe de u Verba ex proto.   3 Taxo grafo a tu, maxi fo-boni Teofilo, feno boni a mi; qi pa gene exakti ski de panto-ra ex proto, 4 so tu fu gene ski de sura de ra; de qi tu pa gene doci.

5 Acide tem plu di de Herode, Juda-landa an-regi: pa es un Abija-divide preka-pe, ge-nomina Zaharia, e Aaron-fili sponsa, ge-nomina Elisabet.   6 Panto mu es justi ante Teo, tem akti minus etio akorda panto komanda e lega de na Cefa.   7 Ne pa es un infanti, ka Elisabet pa es no-fertili.   Panto mu es paleo.   8 Acide: tem preka-pe servi ante Teo per taxo de tem 9 akorda more de preka-pe servi, an pa gene elekti per fortuna tende akti piro de gluko-odoro-ma, po ki ad-in Teo religio-do.   10 Panto-pe dice preka extra religio-do tem gluko-odoro-ma.   11 Un angeli de na Cefa monstra se e sta a dextro de gluko-odoro-ma mensa.   12 Kron vide, Zaharia este turba, ko-co an subito este fobo.   13 Un angeli dice ad an:   "Ne este fobo, Zaharia, ka tu preka pa gene audi.   Tu sponsa, Elisabet, fu nati an-fili a tu.   Tu fu voci an per nomina 'Joane'.   14 "An fu es un hedo e u delekta a tu.   Poli homi fu voci hedo, kron an fu es ge-nati.   15 "ka an fu es importa ante na Cefa.   An fu bibe vino e forti alkoholi-ma per nuli mode.   [Teo] Sankti Spiritu fu es ple in an klu ex matri uteri.   16 "An fu stimula poli Israel-fili a Teo, na Cefa.   17 "An fu ki ante An per Elija spiritu e dina tende stimula patri kardia a fili e no-obe-pe a sofi de justi-pe e tende face prepara a na Cefa panto-pe."   18 Zaharia dice ad angeli:   "Mi fu gene ski de u-ci per qo, ka mi es paleo-pe e mi sponsa paleo?"   19 Tem reakti, un angeli dice:   "Mi es Gabriel; qi sta ante Teo.   Mi pa gene mite tende dice a tu e tende voci a tu plu-ci boni nova.   20 "Vide; tu fu es no-dice e no-pote de loqi a di, kron panto-ci fu acide, ka tu ne este kredi de mi verba; qi fu gene sati auto-tem."   21 Panto-pe du atende Zaharia e dice a se u qestio; qo-ka an es po-kron in religio-do.   22 Anti-co, po ki-ex, an ne posi dice.   Mu gene ski; an pa habe mira-vista in religio-do.   An face sema e dura es no-dice.   23 Acide: kron servi di gene sati, an ki versi auto domi.   24 Po plu-ci di, Elisabet, an sponsa, gene fili intra se e face ge-kripto se tem penta meno tem dice:   25 "Na Cefa pa akti u-ci a mi tem panto di; tem qi An vide mi, tende apo mi mali stato inter homi."

26 Tem meno sixa Teo bali un angeli Gabriel a civita; qi nomina es Nazaret, in Galilai-landa, 27 a virgo, ge-promise ad andro, David-fili; qi nomina es Josef.   Virgo nomina es Maria.   28 Kron ki a fe, un angeli dice:   "Saluta, ge-amo-pe.   Na Cefa es ko tu.   Tu es ge-bene-dice inter gina."   29 Kron vide, fe este turba kausa verba, e fe sti puta; u-ci es qo saluta.   30 Un angeli dice:   "Ne este fobo, Maria, ka Teo pa dona favo a tu.   31 "Vide; tu fu gene fili intra uteri, e tu fu nati un an-fili e fu voci An per nomina 'JESU'.   32 "An fu es importa.   An fu gene nomina 'Maxi-Alti-Pe Fili'.   Teo, na Cefa, fu dona ad An u regi-landa de An patri David.   33 "An fu es u regi supra Jakob-fili panto-tem.   Ne fu es fini de regi-landa."   34 Maria dice ad angeli:   "Per qo mode u-ci fu es, ka mi ne habe ski de andro?"   35 Tem reakti, un angeli dice:   "[Teo] Sankti Spiritu fu ki epi tu.   Maxi-Alti-Pe dina fu es tegu supra tu.   Ka-co u ge-nati Sankti-Pe fu gene nomina 'Teo Fili'.   36 "Vide; Elisabet, tu relati-pe, gene an-fili intra se tem paleo eva.   U-ci meno es u sixa a fe; qi pa gene voci per nomina 'no-fertili', 37 "ka panto-ra ne es no-posi ko Teo."   38 Maria dice:   "Vide; mi es u dulo de na Cefa.   Fu es a mi akorda tu verba."   Un angeli ki-ab.

39 Po sta tem plu-la di, Maria tako ki a buno landa a civita in Juda-landa 40 e ki in Zaharia domi e dona saluta ad Elisabet.   41 Acide: kron Elisabet audi Maria saluta, u babi salta intra uteri.   [Teo] Sankti Spiritu es ple in Elisabet.   42 Fe voci per fo soni voka e dice:   "Tu es ge-bene-dice inter panto gina e produce-ra de tu ge-bene-dice.   43 "Ab qo-lo es u-ci a mi, so u matri de mi Cefa debi ki a mi?   44 "Ka vide; kron u soni de tu saluta pa ki ad-in mi oti, u babi intra mi salta per vikto.   45 "Fe; qi pa este kredi: este hedo, ka fu es u sati de ra; ge-dice ex na Cefa."

46 Maria dice:   "Mi psiko face mega na Cefa.   47 "Mi spiritu habe vikto per Salva-pe Teo.   48 "An vide u civili de Auto dulo, ka vide; panto homi de panto tem fu voci hedo mi po nu.   49 "Na Dina-Pe pa akti a mi u mega.   An nomina es sankti.   50 "An favo es a panto homi-fili; qi este fobo.   51 "An face dina per Auto braki.   An face difusi pe; qi dona lauda a se per auto puta.   52 "An apo regi ex regi-landa e face importa non-importa-pe.   53 "An face sati fami-pe per boni e bali vaku pluto-pe.   54 "An dona auxi ad Israel, Auto dulo, tende sti memo de favo 55 "akorda; An pa dice a na patri, ad Abraam ko fili, panto-tem."   56 Maria du resta ko fe cirka tri meno e ki versi auto domi.

57 U nati-kron gene sati ad Elisabet.   Fe nati un an-fili.   58 Para-pe e relati-pe audi fe; qi dona lauda de favo de na Cefa ko se, ko-co mu voci hedo ko fe.

59 Acide: tem di ok, mu veni tende akti peri-seka ritu de ju-an tem voci an per patri nomina 'Zaharia'.   60 Tem reakti, u matri dice:   "No, anti-co an gene voci per nomina 'Joane'."   61 Mu dice a fe:   "Inter tu relati-pe es nuli-pe; qi es ge-voci per u-ci nomina."   62 Mu face a patri plu sema; an volu voci an per qo nomina.   63 Po face petitio de grafo taba, an grafo:   "An nomina es 'Joane'."   Panto-pe este mira.   64 An stoma e glosa imedia gene libe.   An dice tem bene-dice a Teo.   65 Panto-pe; qi du eko peri mu, gene fobo.   [Panto-pe] in holo buno landa in Juda-landa dice de panto nara.   66 Panto-pe; qi audi, longi-tem puta tem dice:   "U-ci ju-an fu es qo?"   U manu de na Cefa es kon an.

67 U patri Zaharia gene ple per [Teo] Sankti Spiritu e pre-dice:   68 "Teo de Israel, na Cefa, es ge-bene-dice, ka An pa vide e paga u preci pro Auto demo, 69 "ko-co An leva forti salva a na inter fili de David, An dulo, 70 "akorda; An pa dice ex stoma de Auto panto sankti pre-dice-pe po tem habe proto, 71 "so na fu gene salva ab non-ami e ab manu de panto-pe; qi este miso de na, 72 "tende face favo ko na panto patri e tende memo Auto sankti akorda, 73 "tende dona a na u jura; An akti ad Abraam, na patri: 74 "tem gene salva minus fobo ex manu de non-ami, na fu servi An 75 "per sankti e per justi tem panto bio di.   76 "Tu, pusi ju-an, fu gene nomina 'Pre-Dice-Pe de Maxi-Alti-Pe', ka tu fu ki ante Teo tende face prepara u via 77 "e tende dona ski de salva ad An demo per pardo de mu kako akti, 78 "ex Cefa veri favo; per qi u Di-Proto ex alti sti visita a na, 79 "tende dona foto a pe; qi sedi in skoto e in morta umbra, e tende duce na pedi longi paci via."   80 Pusi ju-an kresce e gene spiritu forti.   An es in agrio landa a-kron monstra ad Israel-fili.

#### 2

1 Acide tem plu-la di: krati-ra origi ex imperi-regi Augusto: holo munda fu es ge-lista.   2 U lista proto acide tem Qirini es u Siria-landa cefa.   3 Panto-pe ki tende gene ge-lista--panto-pe ad auto civita.   4 Josef ki ab Galilai-landa ex Nazaret-civita a Juda-landa a David civita; qi es ge-nomina Betleem, ka an es de David fili e famili, 5 tende es ge-lista ko Maria, ge-promise sponsa, tem fe habe fili intra se.   6 Acide: tem es la, u di; fe akti nati, es sati.   7 Fe nati un an-Fili, proto-ge-nati pe, e involve per textili e moti An in zoa fago-va, ka ne es loka in somni-do.

8 Es plu ovis-pe in iso landa; qi du eko in agri e du guarda supra ovis grega tem noktu.   9 Vide; un angeli de na Cefa sta proxi mu.   U glori de na Cefa dona foto peri mu.   Mu este mega fobo.   10 U-ci angeli dice:   "Ne este fobo.   Vide; mi voci a vi plu boni nova de mega hedo; qi fu es a panto-pe.   11 "U Salva-pe; Qi es Kristo, na Cefa, pa es ge-nati a vi nu-di in civita de David.   12 "U-ci es u sema a vi:   vi fu detekti u babi; ge-involve per textili e kumbe in zoa fago-va."   13 Kon angeli subito es mega de urani arme; qi dona lauda a Teo tem dice:   14 "Glori a Teo in maxi alti, paci epi geo, boni doxo in panto homi!"   15 Acide: tem panto angeli ki ab mu in urani, plu-ci ovis-an dice ad alelo:   "Na fu face iti a Betleem-civita.   Na fu vide u-ci nara; qi acide e na Cefa pa dona ski a na de."   16 Mu ki ko tako e detekti Maria e Josef kon u babi; kumbe in zoa fago-va.   17 Po vide, mu face difusi ski de nara; ge-dice de Ju-an.   18 Panto-pe; qi audi, este mira de ra; plu ovis-pe pa dice a mu.   19 Maria tena panto nara tem kura puta de mu.   20 Plu ovis-pe ki versi tem dona glori e lauda a Teo kausa panto-ra; mu pa audi e pa vide akorda dice a mu.

21 Okto di pre Ju-an peri-seka ritu gene sati.   An es ge-nomina 'JESU'; per qi An pa es ge-nomina ex angeli, pre An habe origi intra matri.

22 Panto di de puri ritu, akorda Moses lega, gene sati.   Mu fero An a Jerusalem-civita tende akti dona a na Cefa, 23 akorda ge-grafo in Lega de na Cefa: "Panto andro; qi aperi uteri, fu es ge-voci sankti a Teo," 24 e tende dona sakrifice, akorda dice in Lega de na Cefa: "u bi de Streptopelia-avi alo bi juve Kolumba-avi."   25 Vide; es un andro--justi e religio andro; qi nomina es Simeon, in Jerusalem-civita tem atende Israel Konsola-Pe.   [Teo] Sankti Spiritu es epi an.   26 [Teo] Sankti Spiritu pa monstra; an ne fu vide morta pre vide Kristo de na Cefa.   27 An ki in religio-do per [Teo] Spiritu, kron parenti fero u ju-an, so mu posi akti pro An akorda lega more, 28 ko-co an prende An a braki e bene-dice Teo tem dice:   29 "Cefa: lice; Tu dulo nu ki ko paci, 30 "ka mi oku vide Tu Salva; 31 "Tu pa face prepara ante panto-pe-- 32 "Foto de monstra a no-juda-pe e Glori de Tu Israel-fili."   33 Josef e An matri este mira de ra; an pa dice de An.   34 Simeon bene-dice e dice a Maria, An matri:   "Vide; An es ge-fixa a kade e a leva de poli homi in Israel-landa e homo sema; anti Qi fu es dice.   35 "De tu: u gladia fu ki dia tu psiko, so doxo de poli homi fu es ge-monstra."

36 Es Ana, pre-vide-fe, fili de Fanuel de Aser tribu.   Fe es fo paleo po bio ko sponsa tem seti anua po virgo.   37 Fe es u vidua de okto-tetra anua.   Fe ne ki ex religio-do tem servi per no-fago e per preka tem noktu e tem di.   38 Fe, tem simul veni, dona lauda a na Cefa e dice de An a panto-pe; qi du atende salva in Jerusalem-civita.

39 Po mu akti fini de panto-ra akorda Lega de na Cefa, mu ki versi Galilai-landa a Nazaret-civita.   40 U Ju-an du kresce.   Teo amo es epi An.

41 An parenti ki a Jerusalem-civita a Paska-festa singu anua.   42 Tem An habe mo-bi anua, mu ki a Jerusalem-civita akorda festa more.   43 Po [festa] di fini, tem mu ki versi Nazaret-civita, u Ju-an Jesu du resta in Jerusalem-civita.   Josef e An matri ne habe ski de id.   44 Tem postula; An es in grega inter kognati-pe, mu du iti tem mo di e akti cerka inter relati-pe e inter ge-ski-pe.   45 Po ne detekti, mu ki versi Jerusalem-civita tem akti cerka.   46 Acide po tri di: mu detekti An in religio-do, tem An sedi meso doci-pe e tem audi e tem dice qestio.   47 Panto-pe; qi audi, este mira de An logi e de An reakti.   48 Kron vide An, mu este mira.   An matri dice ad An:   "Ju-an, qo-ka Tu akti a na tali ra?   Vide; Tu patri e mi pa akti cerka de Tu."   49 An dice a mu:   "Qo-ka vi akti cerka de Mi?   Qe vi ne ski; Mi nece dona kura a Mi Patri pragma?"   50 Mu ne logi nara; An pa dice a mu.

51 An veni ko mu e ki a Nazaret-civita e tena obe.   An matri longi puta de panto nara.   52 Jesu kresce per sofi e per alti, plus per amo ko Teo e kon homi.

#### 3

1 Tem imperi-regi Tiberi anua mo-penta e tem Ponti Pilato es Juda-landa cefa e tem Herode es Galilai-landa qarto-cefa e tem Filipo es Itura-e-Trakoniti-landa cefa e tem Lisani es Abilene-landa cefa, 2 Ana e Kaiafa arki-preka-pe tem, Teo nara ki a Zaharia fili Joane in agrio landa.   3 An ki in panto landa peri Jordane-fluvi tem voci de bapti ritu de penite kon apo kako akti, 4 homo ge-grafo in bibli de Isaia, pre-dice-pe, dice:   "U voka de voci-pe in agrio landa: 'Face prepara u via de na Cefa.   Face rekti An pedi-via.'   5 "Panto vali fu es ge-ple.   Panto monti e panto buno fu es ge-baso.   No-rekti loka fu gene rekti e u ruga via glabro.   6 "Panto homi fu vide Teo salva."

7 Ka-co an dice a poli-pe; qi veni, tende gene u bapti-ritu ex an:   "Vipera fili!   Qo-pe dice a vi monita; fugi ab veni koleri?   8 "Ka-co face produce-ra; digni de penite.   Ne proto dice intra se:   'Na habe na patri Abraam,' ka mi dice a vi; Teo pote face plu Abraam-fili ex petro.   9 "Pre-nu u peliko es ge-uti epi dendro radi.   Ka-co panto dendro; qi ne pa face boni frukti, fu gene seka e fu gene bali in piro."   10 Plu poli-pe dona qestio tem dice:   "Na debi akti qo-ra?"   11 Tem reakti, An dice:   "Pe; qi habe bi tunika, fu dona mero ad homi; qi ne habe.   Pe; qi habe sito, fu homo akti."   12 Plu fiska-pe veni tende gene a se u bapti-ritu e dice ad an:   "Doci-pe, na fu akti qo-ra?"   13 An dice a mu:   "Prende ne ma de ra; qi pa es ge-fixa a vi."   14 Plu milita-pe dona qestio tem dice:   "Na debi akti qo-ra?"   An dice a mu:   "Akti opresi anti nuli-pe, ni dice falsi etio.   Este sati per vi in-valuta."

15 Tem panto-pe este expekta e puta de Joane intra se; qe an es Kristo, 16 Joane reakti a panto-pe tem dice:   "Veri, mi akti bapti-ritu a vi per aqa.   Un Homi; Qi veni e Qi pedi-ve; mi ne es gru tende face laxa u fixa-ra, es ma dina de mi.   An fu akti bapti ritu a vi per [Teo] Sankti Spiritu e per piro.   17 "An lisi-ru es in manu, ko-co An fu face kompleti puri u pedi-lo e fu kolekti Tritikum in grana-do, ko-co An fu destru gluma per no-sto piro."   18 Tem dice inkoragio per poli hetero pragma, an dona a panto-pe plu boni nova.   19 Po Joane dice kritici de Herodia; sponsa de an fratri Filipo, e po kritici de panto kako; Herode akti, u qarto-landa-cefa Herode 20 adi a panto-ra u-ci; an face ge-klavi in karcera Joane.   21 Acide: po panto-pe gene u bapti-ritu e po Jesu gene u bapti-ritu e tem An dice preka, un urani es ge-aperi, 22 ko-co [Teo] Sankti Spiritu ki kata per soma forma homo Kolumba-avi epi An.   U voci ki ex urani tem dice:   "Tu es Mi ge-amo Fili, Mi este hedo per Tu."

23 Jesu pa habe cirka tri-ze anua tem proto, homo, pe postula; u Fili de Josef, de Eli, 24 de Matat, de Levi, de Melhi, de Jana, de Josef, 25 de Matatia, de Amos, de Naum, de Esli, de Nagai 26 de Maat, de Matatia, de Semei, de Josef, de Juda, 27 de Joana, de Resa, de Zerubabel, de Sealtiel, de Neri, 28 de Melhi, de Adi, de Kosam, de Elmodam, de Er, 29 de Jose, de Eliezer, de Jorim, de Matat, de Levi, 30 de Simeon, de Juda, de Josef, de Jonan, de Eliakim, 31 de Melea, de Menan, de Matata, de Natan, de David, 32 de Jese, de Obed, de Boaz, de Salmon, de Nason, 33 de Aminadab, de Ram, de Hezron, de Perec, de Juda, 34 de Jakob, de Isaak, de Abraam, de Tera, de Naor, 35 de Serug, de Reu, de Peleg, de Heber, de Sela, 36 de Kainan, de Arfaksad, de Sem, de Noa, de Lameh, 37 de Metusela, de Enoh, de Jared, de Maalalel, de Kainan, 38 de Enos, de Set, de Adam, de Teo.

#### 4

1 Jesu; ple per [Teo] Sankti Spiritu, ki versi ab Jordane-fluvi.   U Sankti Spiritu duce An in agrio landa 2 tem tetra-ze di e tem Diaboli tenta stimula kako in An.   An fago nuli-ra tem plu-ci di.   Po mu habe fini, An este fami.   3 Diaboli dice:   "Si Tu es Teo Fili, dice a petro, tende id gene muta a sito."   4 Jesu reakti ad an:   "Es ge-grafo: 'Homi ne es vive solo per sito sed per Teo panto nara.'"   5 Po duce An ana alti monti, Diaboli monstra ad An panto regi-landa de munda tem minuta.   6 Diaboli dice:   "Mi fu dona panto-ci arki e glori a Tu, ka holo-ci pa es ge-dona a mi, mi posi dona id ad ali-pe; mi volu.   7 "Ka-co, si Tu fu dona lauda ante mi, panto-ra es de Tu."   8 Tem reakti, Jesu dice:   "Gene poste Mi, Satana, ka es ge-grafo: 'Tu fu akti adora a Teo, tu Cefa, ko-co tu fu akti servi solo ad An.'"   9 An duce a Jerusalem-civita e moti An epi religio-do turi e dice:   "Si Tu es Teo Fili, bali-kata Se, 10 "ka es ge-grafo: 'An fu dona arki de tu ad Auto angeli tende du alexi Tu.   11 "'Mu fu fero tu in manu, kaso tu bate pedi anti petro.'"   12 Tem reakti, Jesu dice:   "Pa es ge-dice: 'Tu ne fu stimula kako a Teo, tu Cefa.'"   13 Po fini de panto tenta stimula kako, Diaboli ki ab An uno-tem.

14 Jesu ki versi Galilai-landa per dina de [Teo] Spiritu.   U rumora de An ki dia holo landa.   15 An dona sko in religio-do tem gene glori ex panto-pe.

16 An ki a Nazaret-civita; topo An pa gene eduka.   An ki ad-in religio-do homo; es more tem sto-ergo-di, e sta tende lekto.   17 An gene u bibli de pre-dice-pe Isaia.   Po aperi u bibli, An detekti u loka; in qi es ge-grafo: 18 "Teo Spiritu es epi Mi, ka An pa fusi oleo epi Mi tende voci plu boni nova a pove-pe, e ka An pa mite Mi tende akti repara ad homi ko ge-frakti psiko e tende voci libe a kapti-pe e voci vide a no-vide-pe e tende mite libe plu ge-opresi-pe 19 "e tende voci cepti anua de na Cefa."   20 Po klude e po apo u bibli a kura-pe, An sedi.   Plu oku de panto-pe in religio-do tena fixa ad An.   21 An proto dice a mu:   "Tem nu-di, u-ci grafo gene sati in vi oti."   22 Panto-pe gene testi e este mira de amo verba; qi ki ex stoma.   Mu dice:   "Qe An ne es Josef fili?"   23 An dice a mu:   "Ko sura, vi fu dice a mi u-ci kompara: 'Medika-pe, akti repara a tu auto.'   Akti panto-ra; Tu akti in Kapernaum-civita, in Tu landa."   24 An du dice:   "Mi dice a vi; es veri; nuli pre-dice-pe es ge-cepti in auto landa.   25 "Mi dice a vi per veri; pa es poli vidua tem di de pre-dice-pe Elija in Israel-landa, tem urani es ge-klude tem tri anua sixa meno e tem es u mega fami panto-lo epi landa.   26 "Elija ne gene mite a nuli-pe sed a vidua-fe in Sarepta-civita in Sidon-landa.   27 "Es poli derma-pato-pe in Israel-landa tem pre-dice-pe Elisa, ko-co nuli-pe gene puri sed u Siria-pe Naaman."   28 Panto-pe in religio-do gene ple per koleri tem audi panto-ci.   29 Po sta, mu bali ex civita e duce An a monti margina; epi qi mu pa face u civita, tende bali-kata An.   30 Po ki dia meso, An ki-ab.

31 An ki a Kapernaum, u Galilai civita, e doci tem sto-ergo-di.   32 Mu este mira de doci, ka An verba es per arki.   33 Es un andro; qi habe u spiritu de kako diaboli, in religio-do.   An voci per mega fono, 34 tem dice:   "O, qo a na e a Tu, Nazaret-pe Jesu?   Qe Tu veni tende akti destru de na?   Mi ski; Tu es qo: Teo Sankti-Pe."   35 Jesu dice kritici:   "Sti silento, ko-co ki ex an."   Po bali in meso, u diaboli ki ex an, po akti noku per nuli mode.   36 Panto-pe gene mira.   Mu dice ad alelo tem dice:   "Qo verba es u-ci, ka An dice komanda a kako spiritu per arki e per dina, ko-co mu ki-ex?"   37 Re-dice de An ki in panto loka de peri landa.

38 Po veni ex religio-do, An ki ad-in Simon domi.   Simon sponsa matri este algo ex mega febri.   39 Tem sta supra fe, An dice kritici a febri, ko-co id linqi fe.   Po imedia sta, fe dona servi a mu.

40 Tem un heli ki kata, poli homi; qi habe pato-pe ko difere pato, duce ad An.   Po moti manu epi panto-pe, An akti repara.   41 Plu diaboli ki ex poli homi tem dice:   "Tu es Kristo, Teo Fili."   Tem dice kritici, An ne lase; mu dice, ka mu ski; An es Kristo.   42 Po di veni e po ki ex, An ki ad eremo loka.   Plu poli-pe akti cerka e ki ad An e face lento, tende An ne ki ab mu.   43 An dice a mu:   "Mi nece voci plu boni nova de Teo regi-landa ad hetero civita, ka Mi pa gene mite kausa u-ci."   44 An du dona doci in Galilai religio-do.

#### 5

1 Acide: tem u poli-pe du presa anti An tende audi Teo verba, An sta para Genesaret-laku.   2 An vide; bi navi sta epi laku.   Po ki-ex, plu piski-pe face puri plu reti.   3 Po ki in mo navi; qi es de Simon, An dice petitio; an moti pusi ab landa.   Po sedi, An dona sko ex navi a poli-pe.   4 Po sto dice, An dice a Simon:   "Moti supra bato e moti-kata plu reti tende kapti plu piski."   5 Tem reakti, Simon dice:   "Cefa, po ergo tem holo noktu, na pa kapti nuli-ra.   Mi fu moti-kata plu reti kausa Tu verba."   6 Po akti u-ci, mu kapti u mega de piski.   Plu reti gene frakti.   7 Mu face a socia in hetero navi plu sema; mu nece veni tende dona auxi.   Mu veni e face ple panto navi, so mu sti kata.   8 Po vide, Simon Petro kade proxi Jesu genu tem dice:   "Ki ab mi, ka mi es u kako-an, Cefa," 9 ka an e panto-pe kon an pa gene u subito miro de ge-kapti piski; mu pa leva, 10 homo-co Jakob e Joane; Zebedai fili, qi es Simon socia.   Jesu dice a Simon:   "Ne este fobo.   Tu fu kapti homi po nu."   11 Po moti panto navi a landa e kron linqi panto-ra, mu ki-seqe.

12 Acide: tem An es in mo ex civita, vide; un andro; ge-ple per derma pato e qi pa vide Jesu e qi pa kade epi facia, dice petitio:   "Cefa, si Tu volu, Tu posi face puri mi."   13 Po tensio manu, An palpa an tem dice:   "Mi volu; es ge-puri."   U derma pato imedia ki ab an.   14 An dice komanda; an dice nara a nuli-pe, anti-co:   "Po ki-ab, monstra se a preka-pe, e akti sakrifice de puri homo; Moses pa komanda, tende face testi."   15 Un homi face u nara de An klu ma tele.   Plu mega poli-pe veni tende audi e tende An face repara de pato.   16 An face pausa in agrio landa e dice preka.

17 Acide: tem uno di tem An dona sko, plu Farisai-pe e lega-doci-pe; qi pa ki ex panto Galilai e Juda viki e ex Jerusalem-civita, es proxi.   U dina de na Cefa es la tende akti repara.   18 Vide; plu andro fero epi kli un andro; qi pa gene paralisi.   Mu akti cerka tende fero e moti ante An.   19 Po ne detekti u mode; per qi mu fero-in dia poli-pe, kron ki epi domi, mu moti-kata an ko kli dia tegula a meso ante Jesu.   20 Kron vide u fide, An dice:   "Andro, tu kako akti nu gene pardo."   21 Plu religio-tekno-pe e Farisai-pe proto u disputa tem dice:   "Qo-pe es u-ci; qi dice anti Teo?   Qo-pe pote dona pardo exklude solo Teo?"   22 Tem ski mu doxo e tem reakti, Jesu dice a mu:   "Qo-ka vi habe disputa intra vi?   23 "Qo es ma facili: dice: 'Tu kako-akti nu gene pardo,' alo dice: 'Sta e gresi'?   24 "So vi fu ski; un Homi-Fili habe un arki de dona u pardo de kako-akti epi geo..."   An dice a paralisi-pe:   "Mi dice a tu: sta e, po prende tu kli, ki a tu domi."   25 Po imedia sta ante mu e po prende ra; an pa kumbe epi, an ki ab mu ad auto domi tem dona glori a Teo.   26 Panto-pe subito este mira, ko-co mu dice glori a Teo e fobo gene ple tem dice:   "Tem nu-di, na pa vide xeno."

27 Po panto-ci, An ki-avanti e vide u fiska-pe, ge-nomina Levi; qi sedi in fiska-lo.   An dice:   "Ki seqe Mi."   28 Po linqi panto-ra e po sta, an ki-seqe.   29 Levi face mega hospita pro An in auto domi.   Es u mega poli-pe de fiska-pe e de hetero homi; qi es peri mensa ko mu.   30 Plu Farisai e religio-tekno-pe akti u protesta anti sko-pe tem dice:   "Qo-ka vi fago e bibe ko kako-pe?"   31 Tem reakti, Jesu dice a mu:   "Mu; qi este sani, habe nuli nece de medika-pe sed mu; qi este pato.   32 "Mi ne veni tende voci plu justi-pe a penite sed kako-pe."

33 Mu dice ad An:   "Qo-ka Joane sko-pe freqe sto fago e dice preka homo Farisai-pe sed Tu sko-pe fago e bibe?"   34 An dice a mu:   "Qe vi pote face; plu ami de game-an sto fago, tem u game-an es ko mu?   35 "Plu di fu veni, kron u game-an gene apo ab mu, po-co mu fu sto fago tem plu-la di."

36 An dice a mu u kompara:   "Nuli-pe face ge-nexi u mero de neo vesti a paleo vesti, hetero-co pe skizo u neo, ko-co u mero de neo ne habe harmoni ko paleo.   37 "Nuli-pe fusi neo vino in paleo derma-vino-va, hetero-co u neo vino fu face explode anti vino-va e mali fusi, ko-co vino-va gene destru.   38 "Kontra-co neo vino nece es ge-fusi in neo derma-vino-va.   Ko-co panto-ra simul es ge-tena.   39 "Nuli-pe; qi pa bibe u paleo, volu u neo vino, ka an dice:   "U paleo es ma boni."

#### 6

1 Acide tem sto-ergo-di bi po sto-ergo-di mo: An ki dia grana agri.   An sko-pe karpe e fago plu grana mero tem frika mu in manu.   2 Plu Farisai-pe dice:   "Qo-ka vi akti ra; qi es no-lega tem sto-ergo-di?"   3 Tem reakti, Jesu dice a mu:   "Qe vi ne pa lekto ra; David pa akti?   Kron an este fami--an e panto homi; qi es kon an-- 4 "An ki ad-in Teo domi, e an prende e fago plu sankti pani; fago es no-lega exklude solo preka-pe, ko-co an dona a panto homi kon an."   5 An dice:   "Un Homi-Fili, es u sto-ergo-di Cefa."

6 Acide tem hetero sto-ergo-di: An ki in religio-do e dona sko.   Un andro; qi dextro manu es ge-meiosi, es la.   7 Plu religio-tekno-pe e plu Farisai-pe skope An: qe An fu akti repara tem sto-ergo-di, tende mu fu posi detekti etio.   8 An ski plu puta.   An dice ad andro ko ge-meiosi manu:   "Ana e sta in meso."   Po ana, an sta.   9 Ci-kron Jesu dice a mu:   "Mi fu dice a vi: qe akti boni alo akti kako tem sto-ergo-di es akorda lega--akti salva alo akti destru de bio."   10 Po vide panto-pe peri religio-do, An dice ad andro:   "Tensio manu."   An tali akti.   An manu gene repara homo hetero manu.   11 Rabi gene ple, ko-co mu dice ad alelo konsili; mu akti qo anti Jesu.

12 Acide tem panto-ci di, An ki ex civita epi monti tende dice preka.   An du es in Teo preka tem noktu.   13 Kron noktu gene muta a di, An voci veni a panto sko-pe e elekti ex mu mo-bi; a qi An dona nomina "apostola" [ge-mite-pe]: 14 Simon; a qi An dona plus nomina "Petro", kon an fratri Andre, plus Jakob ko Joane, Filipo ko Bartolomai, 15 Matai ko Toma, Alfe fili Jakob ko Simon; qi pa gene nomina "Zelo-pe", 16 Jakob fratri Juda ko Juda ex Keriot; qi fu vendo Jesu a non-ami.

17 Po ki-kata ko mu, An sta epi libela loka ko poli sko-pe e ko mega poli-pe de homi; qi veni ex panto Juda-landa e ex Jerusalem-civita e ex Tyro e Sidon civita, tende audi e tende gene repara de pato, 18 e kon homi, ge-turba per kako spiritu, ko-co mu gene repara.   19 Panto poli-pe tenta palpa An, ka dina ki ex An e akti repara de panto-pe.

20 Tem vide panto sko-pe, An dice:   "Vi; qi nu es pove: este hedo, ka Teo regi-landa es de vi.   21 "Vi; qi nu este fami: este hedo, ka vi fu este sati.   Vi; qi nu lakrima: este hedo, ka vi fu ridi.   22 "Vi fu este hedo, kron homi este miso de vi e kron mu fu face divide ab vi e fu dice mali de vi e fu apo kako vi nomina kausa un Homi-Fili.   23 "Voci hedo tem u-la di e salta, ka vide; vi premi in urani es mega, ka mu patri pa akti a pre-dice-pe akorda panto-ci.

24 "Anti-co kako a vi, pluto-pe, ka vi cepti auto konsola.   25 "Kako a vi; qi nu es ge-sati, ka vi fu este fami.   Kako a vi; qi nu ridi, ka vi fu lakrima.   26 "Kako a vi, kron panto homi dice boni de vi.   Mu patri pa akti a falsi pre-dice-pe akorda panto-ci.

27 "Kontra-co Mi dice a vi; qi audi; este amo de non-ami, akti boni a pe; qi este miso de vi, 28 "bene-dice pe; qi dice mali a vi, e dice preka pro pe; qi akti kako uti de vi.   29 "Ofero hetero buka a pe; qi pa bate vi epi mo buka.   Ne akti veto de tunika ab pe; qi apo extra-ve ab vi.   30 "Dona a panto-pe; qi dice petitio a vi.   Ne dice petitio de versi ab pe; qi apo ra; qi es de vi.   31 "Vi debi akti akorda ra; vi volu; homi akti a vi, ko-co vi akti per homo mode.   32 "Si vi este amo de pe; qi este amo de vi, es qo gratia a vi?   Kako-pe este amo de pe; qi este amo de mu.   33 "Si vi akti boni a pe; qi akti boni a vi, es qo gratia a vi?   Kako-pe akti homo ra.   34 "Si vi tem-dona a pe; ex qi vi spe cepti, es qo gratia a vi?   Kako-pe tem-dona a kako-pe, so mu posi cepti homo ra.   35 "Anti-co este amo de non-ami, akti boni e tem-dona tem ne este spe de versi.   Vi premi in urani fu es mega, ko-co vi fu es Maxi-Alti-Pe fili, ka An es boni a no-grati-pe e a kako-pe.   36 "Ka-co este simpati homo; vi Patri este simpati.

37 "Ne face judika, ko-co ne gene judika.   Ne dona kondemna, ko-co ne gene kondemna.   Dona pardo, ko-co gene pardo.   38 "Dona, ko-co gene dona, ko-co mu fu dona u kali metri, ge-presi, ge-seiso e ge-ultra-fusi a vi, ka per homo metri; per qi vi akti, vi fu gene u metri."   39 An dice a mu u kompara:   "Qe no-vide-pe posi duce no-vide-pe?   Qe panto-pe ne fu kade in kavita?   40 "U sko-pe ne es ma boni de auto doci-pe.   Kron kompleti, panto-pe fu es homo auto doci-pe.   41 "Qo-ka tu vide u makula-ra; qi es in socia oku, e ne vide u bloka in auto oku?   42 "Per qo-mode tu posi dice a socia: 'Socia: lice; mi apo makula-ra ab tu oku,' tem ne vide u bloka in auto oku.   Falsi-akti-pe: proto apo u bloka ab auto oku, ci-kron tu fu klari vide, tende apo makula-ra ab socia oku,

43 "Ni es boni dendro; qi face mali frukti, ni es mali dendro; qi face boni frukti, 44 "ka panto dendro gene ski per auto frukti, ka mu ni gene Ficus-frukti karpe ex spina dendro, e mu ni gene Vitis-frukti karpe ex Rubus-dendro.   45 "U boni homi face boni ex boni tresora in auto kardia, ko-co u kako homi face kako ex kako tresora in auto kardia, ka pe stoma dice ex poli in auto kardia.

46 "Qo-ka vi voci: 'Cefa, Cefa,' e ne akti ra; Mi dice?   47 "Mi fu monstra a vi; panto-pe; qi veni a Mi e qi audi Mi verba e qi akti mu, es homo qo: 48 "mu es homo homi; qi stru u domi e qi fosi e face u bato kavita e moti u basi epi petro.   Po u diluvi veni, u fluvi face explode anti domi e ne pote face seiso, ka id habe u basi epi petro.   49 "Pe; qi audi sed ne akti, es homo homi; qi stru u domi epi geo minus basi; u fluvi face explode anti, ko-co id imedia kade, ko-co u ruina de u-la domi es mega."

#### 7

1 Po face kompleti in panto-pe oti panto verba, An ki in Kapernaum-civita.   2 Un arme-kapitana habe u dulo; qi pa gene honori e qi fu lose bio tem habe pato.   3 Po audi de Jesu, an mite ad An plu Juda arki-pe; qi dice petitio; po veni, An fu akti repara de an dulo.   4 Po ki a Jesu, mu dice ko no-sto u petitio; an; An fu dona u-ci ad an, es digni, 5 "ka an este amo de na landa, e an pa face religio-do pro na."   6 Jesu ki ko mu, anti-co, tem ne es tele ab domi, un arme kapitano mite ad An plu ami; qi dice:   "Na Cefa: ne sti turba, ka mi ne es digni de; Tu fu ki infra mi stego.   7 "Ka-co mi ne doxo digni; mi fu ki a Tu.   Kontra-co dice per verba, ko-co mi dulo fu gene repara, 8 "ka mi es un homi; ge-taxo infra arki, tem habe plu milita-pe infra mi.   Mi dice a mo: 'Ki,' ko-co an ki, e ad hetero: 'Veni,' ko-co an veni, e a dulo: 'Akti u-ci,' ko-co an akti."   9 Po audi panto-ci, Jesu este mira.   Po tropi a poli-pe; qi ki seqe An, An dice:   "Mi dice a vi; Mi pa detekti tali fide ne in Israel-fili."   10 Po mu; qi pa es ge-mite, ki versi domi, mu detekti sani u dulo; qi pa habe pato.

11 Acide tem seqe di: An ki in civita, ge-nomina Nain.   Poli sko-pe e u mega poli-pe ki-ko.   12 Kron An ki proxi civita porta, vide; es u morta-pe; qi pa es matri solo fili, gene fero ex civita, plus-co fe es u vidua.   U mega poli-pe es ko fe.   13 Po vide fe, na Cefa este simpati pro fe e dice:   "Ne lakrima."   14 Po veni, An palpa u morta-va.   Plu homi; qi fero, sto ki.   An dice:   "Juve andro, Mi dice a tu: ana."   15 U morta-pe sti sedi e proto dice.   An dona an a matri.   16 Panto-pe subito este fobo e dona glori a Teo tem dice:   "U mega Pre-Dice-Pe pa surge inter na," e "Teo pa akti visita ad Auto demo."   17 Nara de An ki in holo Juda-landa e in panto peri landa.

18 Joane sko-pe monstra ad an panto-ci.   19 Po sti; bi sko-pe veni, Joane mite a Jesu tem dice:   "Qe Tu es u Veni-Pe alo qe na du atende hetero-pe?"   20 Po ki ad An, plu andro dice:   "Bapti-pe Joane pa mite na a Tu tem dice: 'Qe Tu es u Veni-Pe alo qe na du atende hetero-pe?"   21 Tem iso horo, An pa akti repara anti poli pato e anti kako spiritu e dona vide a poli no-vide-pe.   22 Tem reakti, Jesu dice:   "Po ki-ab, dice a Joane u nara de ra; vi pa vide e pa audi: no-vide-pe vide, e klaudi-pe gresi, e derma-pato-pe gene puri, e non-audi-pe audi, e morta-pe es ge-sta, e pove-pe gene plu boni nova.   23 "Pe; qi ne akti mali kausa Mi, fu es hedo."   24 Po Joane angeli ki-ab, An proto dice a poli-pe de Joane:   "Vi ki in agrio landa tende vide qo?   Kalamus-fito, ge-seiso per venti?   25 "Anti-co vi ki ex civita tende vide qo?   Un homi in moli vesti?   Vide; mu; qi es in splendi vesti e qi habe bio in pluto, es in palati.   26 "Anti-co vi ki ex civita tende vide qo--u pre-dice-pe?   Mi dice a vi; ja, ma boni de pre-dice-pe.   27 "An es un homi; pa es ge-grafo de: 'Vide; Mi mite ante vi un angeli; qi fu face prepara u via ante Tu,' 28 "ka Mi dice a vi; inter panto homi; qi es ge-nati ex panto gina, nuli-pe es ma importa de bapti-pe Joane.   Anti-co pe; qi es mei importa in Teo regi-landa, es ma importa de an."   29 Po audi, panto-pe, klu fiska-pe, monstra; Teo es justi, per cepti Joane bapti ritu.   30 Plu Farisai-pe e plu lega-pe akti nega de Teo konsili pro mu per ne gene u bapti ritu ex an.   31 Na Cefa dice:   "Mi fu akti kompara de homi de u-ci tem per qo?   32 "Mu es homo pusi infanti in marketa; qi sedi e qi voci ad alelo tem dice: 'Na pa soni flauta pro vi, ko-co vi ne kore.   Na pa akti tristi a vi, ko-co vi ne lakrima.'   33 "Bapti-pe Joane pa veni tem ni fago ni bibe, ko-co vi dice: 'An habe diaboli.'   34 "Un Homi-Fili pa veni tem fago e bibe, ko-co vi dice: 'Vide; u tro-fago-pe e u tro-vino-pe, un ami de fiska-pe e de mali-pe.'   35 "Sofi es ge-monstra justi per panto seqe."

36 Mo ex Farisai-pe dice petitio; An fu vora kon an.   Po ki in Farisai-pe domi, An ki a mensa.   37 Vide; u gina; qi es u kako-pe, in civita, po fe gene ski; An ki a mensa in Farisai-pe domi, e po prende un Alabastros vasa ko perfuma 38 tem sta proxi An pedi poste An, proto face aqa An pedi per lakrima.   Fe frika An pedi per kapila de auto kefa e oskula mu e fusi perfuma epi mu.   39 Po vide, Farisai-pe; qi pa dice petitio, dice intra se:   "U-ci pe, si An sio es u pre-dice-pe, este ski; u-ci gina; qi palpa An, es qo-pe, ka fe es u kako-pe."   40 Tem reakti, Jesu dice ad an:   "Simon, Mi habe uno-ra; Mi dice a tu."   An dice; "Doci-pe: dice."   41 "Es bi debito-pe de kredito-pe.   Mo habe debito de penta-hekto moneta e hetero penta-ze.   42 "Po mu habe nuli paga, an dona a panto-pe pardo.   Ka-co dice a Mi; qo-pe fu este ma amo ad an?"   43 Tem reakti, Simon dice:   "Mi postula pe; a qi an dona ma pardo."   An dice:   "Tu pa face korekti judika."   44 Po tropi a gina, An dice a Simon:   "Qe tu vide u-ci gina?   Mi ki in tu domi.   Tu ne dona aqa a Mi pedi, sed fe face aqa Mi pedi per lakrima, ko-co fe frika per auto kapila.   45 "Tu ne pa dona osku a Mi sed, po kron Mi ki in tu domi, fe ne sto dona oskula Mi Pedi.   46 "Tu ne pa fusi olea epi Mi kefa, sed fe fusi perfuma epi Mi pedi.   47 "Ka-co Mi dice a tu; Mi dona a fe pardo de poli kako akti.   Fe fo dona amo, anti-co pe; homi dona pusi pardo ad an, este pusi amo."   48 An dice a fe:   "Tu kako akti gene pardo."   49 Plu homi; qi es la kon An, proto dice intra se:   "U-ci es qo-pe; qi dona pardo de kako akti?"   50 An dice a gina:   "Fide pa face ge-salva tu.   Ki per paci."

#### 8

1 Acide: po-co An iti dia civita e dia viki tem dona doci e tem voci plu boni nova de Teo regi-landa.   Panto Mo-bi-pe, 2 e plu gina; a qi An pa akti repara de kako spiritu e de pato, e Maria; ge-nomina "Magdala-pe", ex qi seti diaboli ki, 3 Joana, sponsa de Huza; Herode kura-pe, e Susana e poli hetero homi; qi dona auxi ex auto habe-ra, es kon An.

4 Tem u mega poli-pe simul ki kon homi; qi veni ad An ex panto civita, An dice u kompara: 5 "U sperma-pe ki tende moti sperma in solu.   Tem an akti, plu sperma kade para via.   Plu homi pedi epi mu.   Plu urani avi fago mu.   6 "Hetero sperma kade epi petro.   Po surge, mu gene meiosi, ka mu ne habe humidi.   7 "Hetero sperma kade meso spina fito.   Po surge ko mu, plu spina fito sto aero ab mu.   8 "Hetero sperma kade epi boni solu.   Po surge, mu face hekto-qantita karpe."   Po dice panto-ci, An fo voci:   "Pe; qi habe oti, debi audi."

9 An sko-pe dona qestio tem dice:   "U kompara es qo?"   10 An dice:   "Teo pa dona a vi u ski de misteri de Auto regi-landa sed ad hetero homi per kompara, so mu ne vide tem vide e ne gene logi tem audi.

11 "U kompara nu es; plu sperma es Teo verba.   12 "Plu homi para via es pe; qi audi, po-co Diaboli veni e apo verba ex kardia, kaso, po sio este kredi, mu fu es ge-salva.   13 "Plu homi epi petro es pe; qi cepti verba kon hedo.   Mu; qi, tem este kredi, ne habe radi e kade ab id tem turba.   14 "Ra; qi kade in spina fito, es pe; po audi e tem ki, kura e pluto e hedo de bio sto aero ab mu e qi ne gene matura.   15 "Ra in boni solu es pe; qi, po audi e po tena verba per honesti e per boni kardia, face karpe per tolera."

16 "Po sti lumi per lampa, nuli-pe face u tegu per vasa alo moti poste kli sed moti id epi lampa-lo, so mu; qi ki-in, vide u lumi, 17 "ka nuli-ra; qi fu es ge-monstra, es sekreti; ni qi fu es ge-ski e fu ki ad-in lumi, es ge-kripto.   18 "Ka-co tena kura de; per mode vi audi, ka Teo fu dona a pe; qi habe, e a pe; qi ne habe, Teo fu apo ra; pe feno habe, ab pe."

19 An matri e fratri ki ad An e ne pote es kon An kausa poli-pe.   20 Uno-pe dice:   "Tu matri e fratri es extra domi tem volu vide Tu."   21 Tem reakti, An dice a mu:   "Mi matri e fratri es pe; qi audi e qi akti Teo verba."

22 Acide tem uno di: An ko sko-pe ki in navi.   An dice a mu:   "Na fu ki ad hetero laku latu."   Mu sti flo.   23 An sti somni tem veli.   Mega venti tempestu ki-kata epi laku.   Mu habe excesi aqa e es in risko.   24 Po veni, mu vigi An tem dice:   "Cefa, Cefa, na gene morta!"   Po sta, An dice kritici a venti e ad aqa fo-moti.   Mu sto, ko-co es kalma.   25 An dice:   "Vi fide es qo-lo?"   Tem este fobo, mu este mira tem dice ad alelo:   "U-ci es qo-pe?   An dice komanda a venti e ad aqa, ko-co mu sti obe!"

26 Mu ki a Gadara-pe landa; qi es kontra Galilai-landa.   27 Po ki ex navi epi landa, u civita-an; qi habe plu diaboli longi-tem e qi habe nuli vesti epi se e qi ne tena eko in domi sed in tafo, gene inkontra.   28 Po vide Jesu e po fo voci, an kade ante An.   An dice per fo soni voka:   "Qo a mi e a Tu, Jesu, u Maxi-Alti-Pe Fili?   Mi dice a Tu u petitio; ne dona fo-algo a mi," 29 ka An dice a no-puri spiritu komanda; ki ex homi, ka id pa kapti an poli-kron e ka uno-pe pa moti plu liga epi an tem tena per katena.   Po frakti plu liga, u diaboli duce an in agrio landa.   30 Jesu dona qestio tem dice:   "Tu nomina es qo?"   An dice:   "'Milita-Grega'," ka poli diaboli pa ki ad-in an.   31 An dice petitio; An ne dice komanda; ki-ab ad-in nuli-baso kavita.   32 Es u grega de poli fago sui epi monti.   Mu dice petitio; An lice; mu ki ad-in panto-la.   An lice.   33 Po plu diaboli ki ex andro, mu ki ad-in sui.   U sui grega tako ki kata kremno ad-in laku e lose aero.   34 Po mu; qi dona sito, vide ra; qi pa acide, mu fugi.   Mu ki e dice nara in civita e in rura.   35 Mu ki tende vide ra; qi pa acide.   Mu ki a Jesu e detekti un andro; ex qi panto diaboli pa ki, ge-vesti e de sani menta para Jesu pedi.   Mu este fobo.   36 Mu; qi pa vide, dice nara; per mode an; plu diaboli pa habe, gene repara.   37 Poli homi de landa peri Gadara-pe dice petitio; ki ab mu, ka mega fobo habe mu.   Po ki ad-in navi, An ki versi.   38 Andro; ex qi plu diaboli pa ki, dice petitio; an iti kon An.   Jesu mite an tem dice:   39 "Ki versi tu domi e dice u nara de panto-ra; Teo pa akti a tu."   An ki-ab e voci dia holo civita de ra; Jesu pa akti.

40 Acide: kron Jesu ki versi, u poli-pe cepti An kon hedo, ka panto mu akti cerka.   41 Vide; un andro; qi nomina es Jairo, veni.   An es u religio-do arki-pe.   Po kade para Jesu pedi, an dice petitio; ki ad-in auto domi, 42 ka auto solo fe-fili de mo-bi anua lose bio.   Tem an ki, plu poli-pe presa anti An.   43 Po es kon hema flu ex mo-bi anua, u gina; qi, po spende holo bio a medika-pe, ne pa posi gene repara, 44 e po ki-poste, palpa u margina de An vesti.   Un hema flu imedia sto.   45 Jesu dice:   "Qo-pe pa palpa Mi?"   Tem panto-pe dice nega, Petro e homi ko se dice:   "Cefa, plu poli-pe presa anti Tu, ko-co Tu dice:   'Qo-pe pa palpa Mi?'"   46 Jesu dice:   "Uno-pe pa palpa Mi, ka Mi ski; dina pa ki ex Mi."   47 Kron u gina vide; fe ne pa gene kripto, fe veni tem tremulo.   Po kade ante An, fe voci ante panto-pe u kausa; fe pa palpa, e per mode; fe imedia gene repara.   48 An dice a fe:   "Koragi, Mi fe-fili!   Fide pa akti repara a tu.   Ki ko paci."   49 Tem An dice, uno-pe ab religio-do arki-pe veni tem dice:   "Tu fe-fili pa lose bio.   Ne dona turba a Doci-Pe."   50 Po audi, Jesu reakti:   "Ne este fobo, solo tena kredi!   Fe fu gene repara."   51 Po ki in domi, An ne lice; homi ki ad-in la, exklude Petro e Jakob e Joane, plus infanti patri e matri.   52 Panto-pe lakrima e este tristi.   An dice:   "Ne lakrima.   Fe ne es morta sed somni."   53 Mu ridi anti An tem ski; fe es morta.   54 Po bali panto-pe ex domi e po tena fe manu, An voci:   "Infanti, ana!"   55 Fe spiritu ki versi, ko-co fe imedia ki-ana.   An dice komanda; dona sito.   56 Fe parenti este mira.   An dice a mu komanda; dice a nuli-pe de ra; qi pa acide.

#### 9

1 Po sti; mo-bi sko-pe veni, An dona a mu dina e arki supra panto diaboli e de repara de pato.   2 An mite mu tende voci de Teo regi-landa e tende akti repara a pato-pe.   3 An dice a mu:   "Prende nuli-ra tem iti: ni baci ni saka ni pani ni valuta ni singu pe habe bi vesti.   4 "Vi fu posi ki in ali domi--resta la e ki ex la.   5 "Si plu civita-pe ne cepti vi, seiso pulve ab pedi tem ki ab civita, homo testi anti mu."   6 Po ki-ab, mu ki dia plu viki tem voci plu boni nova e tem akti repara a panto-lo.

7 U qarto-arki-pe Herode audi de panto-ra; An akti.   An este turba, ka uno-pe dice:   "Joane pa es ge-leva ex morta-pe," 8 e uno-pe: "Elija pa monstra se," e uno-pe: "U paleo pre-dice-pe pa surge."   9 Herode dice:   "Mi pa apo Joane kefa.   Un homi; de qi mi audi tali ra, es qo?"   An tenta vide An.

10 Po versi, panto apostola dice nara; mu pa akti panto-ra.   Po duce, An retira ki ad agrio landa proxi civita, ge-nomina Betsaida.   11 Po gene ski de id, plu poli-pe ki-seqe.   Po cepti, An dice de Teo regi-landa, ko-co An face sani mu; qi nece repara.   12 U di meio.   Po veni, Mo-bi-pe dice:   "Bali u poli-pe, so, po ki in plu civita e rura peri na, mu fu tem-eko e fu detekti sito, ka na es ci in agrio landa."   13 An dice a mu:   "Vi fu dona sito a mu."   Mu dice:   "Es ne ma de penta pani e bi piski a na, si, po ki-ab, na ne fu merka sito pro panto-pe," 14 ka es cirka penta-kilo andro.   An dice a sko-pe:   "Prepara; mu habe pausa per grega de penta-ze."   15 Mu tali akti e prepara; panto-pe habe pausa.   16 Po prende plu penta pani e bi piski e po vide ad urani, An bene-dice e frakti mu e dona a sko-pe tende moti ante poli-pe.   17 Mu fago, ko-co panto-pe gene sati.   Mu prende mo-bi korbe de resta frakti.

18 Acide tem eremo dice preka: es plu sko-pe.   An dona qestio tem dice:   "Plu poli-pe dice; Mi es qo-pe?"   19 Tem reakti, mu dice:   "'Bapti-pe Joane,' e hetero pe: 'Elija,' e hetero-pe: 'U pre-dice-pe ex paleo pre-dice-pe pa surge.'"   20 An dice:   "Vi dice; Mi es qo-pe?"   Tem reakti, Petro dice:   "Kristo de Teo."

21 An dice severi komanda; dice u-ci a nuli-pe, 22 tem dice:   "Nece ad Homi-Fili: fu este algo de poli ra e fu gene no-cepti ex cefa e ex arki-preka-pe e ex religio-tekno-pe, plus gene cide, plus gene leva tem di tri."

23 An dice a panto-pe:   "Si uno-pe volu ki poste Mi, pe fu nega se e fu fero kruci panto di e fu ki seqe Mi, 24 "ka pe; qi volu salva auto bio, fu lose id, e pe; qi fu lose auto bio kausa Mi, fu salva id.   25 "Ka-co un homi habe qo profito, po cepti gania de panto munda sed lose se alo gene apo?   26 "Un Homi-Fili fu este etio de pe; qi este etio de Mi e de Mi verba, kron An fu veni kon Auto glori e ko Patri e sankti angeli glori.   27 "Mi dice veri a vi: es inter homi; qi sta ci, plu homi; qi ne fu gene experi de morta, a-kron mu pa vide Teo regi-landa."

28 Acide po okto di po plu-la verba: po duce Petro e Joane e Jakob, An ki ana monti tende dice preka.   29 Acide: tem preka, An facia feno gene muta e vesti es lumi-leuko.   30 Vide; bi andro; qi es Moses e Elija, dice.   31 Tem monstra se ko glori, mu dice de An morta; An fu akti in Jerusalem-civita.   32 Petro e homi kon an pa gene opresi per somni.   Po gene vigi, mu vide An glori e vide bi homi kon An.   33 Acide: kron mu ki ab mu, Petro dice a Jesu:   "Cefa, es ci es boni pro na.   Na fu face tri te-do: mo pro Tu e mo pro Moses e mo pro Elija," tem ne este ski de ra; an dice.   34 Tem dice panto-ci, u nefo veni e face umbra epi mu.   Mu este fobo tem sta in nefo.   35 U voka ki ex nefo tem dice:   "U-ci es Mi ge-amo Fili.   Audi!"   36 Kron voka acide, Jesu es ge-detekti eremo.   Mu es silento, e mu dice ra; mu pa vide, a nuli-pe tem plu-la di.

37 Acide tem seqe di: kron mu pa ki kata monti, u mega poli-pe gene inkontra.   38 Vide; un andro ex poli-pe voci tem dice:   "Doci-Pe, mi dice a Tu petitio; vide mi an-fili, ka an es mi solo infanti.   39 "Vide; u spiritu kapti an, e an subito voci.   Id face spasmo in an tem stoma-afro, ko-co id no-facili ki-ab tem dona noku ad an.   40 "Mi dice a Tu sko-pe petitio; mu fu apo id.   Mu ne pa pote."   41 Tem reakti, Jesu dice:   "O ne-fide e ge-ero homi de u-ci tem, Mi dura es e dura tena permane ko vi a qo-kron?   Duce tu fili a ci."   42 Tem veni, u diaboli bali-kata an e face spasmo in an.   Jesu dice kritici a no-puri spiritu.   An akti repara ad infanti, e An dona an versi patri.

43 Panto-pe este mira de Teo mega dina.   Tem panto-pe este mira de panto-ra; Jesu pa akti, An dice a sko-pe: 44 "Akti stora de plu-ci verba in vi oti, ka un Homi-Fili fu es ge-vendo ad-in homi manu."   45 Mu ne logi u dice.   Id es ge-kripto ab mu, so mu ne logi.

46 U puta sti surge inter mu: qo-pe inter mu es u maxi-importa homi.   47 Po vide puta intra mu e po prende, An moti un infanti para Se.   48 An dice:   "Uno-pe; qi fu cepti u-ci infanti per Mi nomina, cepti Mi.   Uno-pe; qi fu cepti Mi, cepti Pe; Qi pa mite Mi.   Ka-co pe; qi es mei importa inter panto vi, fu es importa."

49 Tem reakti, Joane dice:   "Cefa, na pa vide homi; qi apo plu diaboli per Tu nomina.   Na veto, ka An ne gene sko ko na."   50 Jesu dice ad an:   "Ne veto, ka pe; qi ne es anti na, es pro na."

51 Acide: tem plu di de An cepti es sati, An fo-decide de ki a Jerusalem-civita.   52 An mite plu angeli ante Se.   Po ki ab, mu ki in Samaria-landa viki tende akti prepara pro An.   53 Mu ne cepti An, ka An pa fo-decide de ki a Jerusalem-civita.   54 Kron vide, sko-pe Jakob e Joane dice:   "Cefa, qe Tu volu; na voci; piro ki-kata ex urani e destru homo; Elija pa dice?"   55 Tem tropi, an dice kritici:   "Vi ne ski; vi es de qo spiritu, 56 "ka un Homi-Fili ne veni tende destru homi bio sed salva."   Mu ki ad hetero viki.

57 Acide: tem ki longi via, uno-pe dice ad An:   "Mi fu ki seqe Tu a topo; Tu ki ad ali-lo, Cefa."   58 Jesu dice:   "Plu Vulpes habe eko kavita, e plu urani avi habe nidi.   Anti-co un Homi-Fili ne habe somni-lo."   59 An dice ad hetero homi:   "Ki seqe Mi."   An dice:   "Cefa: lice; proto, mi ki-ab tende fune patri."   60 Jesu dice:   "Lase; morta-pe fu fune auto morta-pe sed, tem ki-avanti, tu fu voci Teo regi-landa."   61 Hetero homi dice:   "Mi fu ki seqe Tu, Cefa.   Anti-co lice; proto, mi dice vale ad homi in mi domi."   62 Jesu dice ad an:   "Po uti ara-ru e po vide poste, nuli-pe es gru de Teo regi-landa."

#### 10

1 Po panto-ci, na Cefa elekti seti-ze hetero homi.   An mite per bi ante Se ad-in panto civita e ad-in panto-lo; topo An fu veni.   2 Ka-co An dice a mu:   "Veri, karpe es mega, sed karpe-pe es oligo.   Ka-co dice a na karpe Cefa u preka: An fu mite karpe-pe a karpe.   3 "Ki.   Vide; Mi mite vi homo; ovis-fili inter Lupus.   4 "Fero ni bursa ni saka ni pedi-ve.   Dice saluta a nuli-pe longi via.   5 "Kron ki in ali domi, proto dice: 'Paci a domi.'   6 "Si fu veri es u paci homi la, vi paci fu resta epi id, sed si ne, id fu ki versi vi.   7 "Resta in homo domi tem fago e bibe tali ra; mu dona, ka ergo-pe es digni kausa auto merito.   Ne ki ex domi ad-in hetero domi.   8 "Kron ki in ali civita e kron mu cepti vi, fago ra; mu moti ante vi.   9 "Akti repara de pato-pe in id.   Dice a mu: 'Teo regi-landa ki proxi vi.'   10 "Kron ki in ali civita e kron mu ne cepti vi, po ki epi strata, dice:   11 "'Na apo pulve; qi hesi a na ex vi civita, anti vi.   Anti-co ski u-ci: Teo regi-landa ki proxi vi.'   12 "Mi dice a vi; fu es ma tolera a Sodoma-civita tem u-la di de; ad u-la civita.

13 "Kako a tu, Horazin-civita, e kako a tu, Betsaida-civita, ka, si u dina ergo; qi pa acide in vi civita, pa sio acide in Tyro e Sidon civita, mu este penti tem sedi in saka-te e in cinera.   14 "Anti-co fu es ma tolera a Tyro e Sidon civita kron judika de; a vi.   15 "Tu, Kapernaum-civita; de qi [homi] dona lauda ad urani, fu ki-kata ad-in morta-lo.   16 "Pe; qi audi vi, audi Mi, e pe; qi ne cepti vi, ne cepti Mi, e pe; qi ne cepti Mi, ne cepti Pe; Qi pa mite Mi."

17 Seti-ze-pe ki-versi kon hedo tem dice:   "Cefa, plu diabola du obe a na per Tu nomina."   18 An dice:   "Mi pa skope Satan homo; flasc kade ex urani.   19 "Vide; Mi dona a tu arki de presa pedi epi serpenti e epi Skorpio e epi panto non-ami dina.   Nuli-ra fu noku tu per ali-mode.   20 "Anti-co ne sti hedo, ka plu spiritu du obe a vi, sed sti hedo, ka vi nomina es ge-grafo in urani."

21 Jesu sti hedo tem iso horo tem dice:   "Mi dona lauda a Tu, Patri, Cefa de urani e de geo, ka Tu face kripto panto-ci ab sofi-pe e ab ge-eduka-pe e ka Tu dona mu ad infanti.   Ja, Patri, ka tali ra feno boni per Tu vide."   22 Po tropi a sko-pe, An dice:   "Mi Patri pa dona a Mi panto-ra.   Nuli-pe exklude Patri ski; u Fili es qo-ra, ko-co exklude Fili--e exklude pe; a qi u Fili volu monstra An--Patri es qo-ra."   23 Po tropi idio a plu-ci sko-pe, An dice:   "Hedo es panto oku; qi vide ra; vi vide, 24 "ka Mi dice a vi; poli pre-dice-pe e regi pa volu vide ra; vi vide, e ne pa vide e pa volu audi ra; vi audi, a ne pa audi."

25 Vide; u religio lega-pe du sta tem stimula An a kako e tem dice:   "Doci-pe, po akti qo-ra, mu fu gene panto-tem bio homo geneti habe-ra?"   26 An dice ad an:   "Qo-ra es ge-grafo in Lega?   Tu lekto qo-mode?"   27 An dice reakti:   "'Tu fu este amo de na Cefa, Teo, per panto kardia e per panto psiko e per panto forti e per panto menta,' e 'a tu para-pe homo a se.'"   28 An dice:   "Tu pa reakti ko korekti.   Tali akti, e tu fu es vive."   29 Tem volu face justi se, an dice a Jesu:   "Mi para-pe es qo-pe?"   30 Tem reakti, Jesu dice:   "Un homi ki-kata ex Jerusalem-civita a Jericho-civita.   An acide es inter klepto-pe; qi ki ab an tem lase; an es semi morta, po apo an habe-ra e po face trauma.   31 "Per fortuna, u preka-pe ki longi via.   Po vide an, an ki ultra an per kontra latu.   32 "Per homo mode, kron es la e po vide, u Levi-fili ki ultra an per kontra latu.   33 "Un iti Samaria-pe ki ad an.   Po vide an, an este simpati.   34 "Po veni, an akti involve peri trauma tem fusi olea e vino.   Po moti epi auto zoa, an duce ad hoteli e akti kura.   35 "Tem fu-di e tem ki ex hoteli e tem prende bi moneta, an dona mu ad hoteli-kura-pe, e an dice ad an: 'Akti kura de an.   Si tu fu habe plus spende, kron ki versi, mi fu dona a tu re-paga.'   36 "Tu dice doxo: qo-pe ex plu tri homi pa es para-pe ad an; qi kade inter klepto-pe?"   37 An dice:   "An; qi monstra simpati ad an.   Ka-co Jesu dice ad an:   "Ki e tali akti."

38 Acide: kron mu ki avanti, An ki in uno viki.   U gina, per nomina Martha cepti An in auto domi.   39 Fe habe sorori, ge-nomina Maria; qi audi An verba po sedi para Jesu pedi.   40 Marta este turba de poli servi.   Po veni, fe dice:   "Cefa, qe es nuli koncerne a Tu: mi sibi pa lase; solo mi dona servi?   Ka-co dice a fe, so fe fu dona auxi a mi."   41 Jesu dice a fe reakti:   "Marta, Marta, tu este kura e turba de poli ra.   42 "Es u nece de mo ra.   Maria pa elekti boni meri; qi ne fu gene apo ab fe."

#### 11

1 Acide: po An es in loka tem preka e kron An sto preka, mo ex An sko-pe dice ad An:   "Cefa, dona a na sko de preka homo; Joane pa dona sko a sko-pe."   2 An dice:   "Kron vi dice preka, dice: Na Patri; Qi es in urani, Tu nomina fu habe sankti, e Tu regi-landa fu veni, e Tu volu fu gene face epi geo homo in urani.   3 "Dona nece sito a na tem u-ci di.   4 "Dona pardo de na kako akti, ka na dona pardo a panto-pe; qi habe debito a na.   Ne duce na ad-in stimula a kako sed salva na ab kako."

5 An dice a mu:   "Qo-pe inter vi, si tu habe un ami, ne fu ki ad u-ci ami kron meso-noktu e fu dice ad u-ci ami: 'Ami: tem-dona tri pani a mi, 6 "'ka mi ami pa ki a mi tem viagia e mi ne habe ali-ra pro moti ante an.'   7 "An in domi fu dice reakti: 'Ne face turba a mi.   Mi pre-nu klude u porta.   Mi fili es ko mi in kli.   Mi ne posi kata tende dona a tu.'   8 "Mi dice a vi; klu si ne fu dona a pe kausa es un ami, po sta, u-ci homi fu dona iso poli pani de; an nece, kausa an dura.

9 "Mi dice a vi: cerka e vi fu detekti, bate e fu gene aperi a vi, 10 "ka panto-pe; qi dice petitio, gene, e ka pe; qi akti cerka, detekti, e ka gene aperi a pe; qi bate.   11 "Si tu an-fili dice petitio de pani ad uno-pe ex vi; qi es u patri, qe tu volu dona ad an u petro?   Si de piski, qe tu volu dona ad an u serpenti?   12 "Alo si de ova, qe tu volu dona ad an u Skorpio?   13 "Ka-co, si vi, tem habe kako, ski dona boni doro a vi fili, vi Patri ex urani tali ma volu dona Auto Sankti Spiritu a pe; qi dice petitio."

14 Tem An bali ex homi u diaboli; qi habe no-dice-pote, acide: po u diaboli ki-ex, no-dice-pe akti loqi.   U poli-pe sti mira.   15 Uno-pe ex mu dice:   "An bali plu diaboli ex homi per Beelzebul, u regi-fili de panto diaboli."   16 Tem stimula a kako, plu hetero-pe tenta gene urani sema ex An.   17 Tem ski mu puta, An dice:   "U regi-landa; qi gene divide anti se, fu gene destru, plus u domi anti domi--fu kade.   18 "Si Satana gene divide anti se, auto regi-landa fu du sta per qo-mode, ka vi dice; Mi bali diaboli ex homi per Beelzebul?   19 "Si Mi bali diaboli ex homi per Beelzebul, vi fili bali mu ex homi per qo-pe?   Ka-co mu fu es vi judika-pe.   20 "Si Mi bali diaboli ex homi per Teo dina, Teo regi-landa nu veni a vi.   21 "Kron u ge-arma forti-pe du tena eko-lo, auto habe-ra habe paci.   22 "Kron, po veni, u ma forti homi gene vikto, an apo panto arma; per qi an du fide, e skope auto gania.   23 "Pe; qi ne es ko Mi, es anti Mi, e pe; qi ne akti kolekti ko Mi, akti difusi.

24 "Po u no-puri spiritu ki ex homi, id ki dia minus-aqa loka tem cerka de pausa.   Kron ne detekti, id dice:   "Mi ki versi mi domi; ex qi mi pa ki.   25 "Po veni, id detekti ge-brosa e ge-orna loka.   26 "Ci-kron, id ki e id detekti seti hetero spiritu, ma kako de se.   Po ki in, mu du eko la.   Ultima stato de u-la homi es ma mali de proto."

27 Acide: kron An dice panto-ci, u gina de poli-pe dice voci:   "U gina; qi pa nati Tu, es hedo--plus mama; Tu pa suge."   28 An dice:   "Vice-co mu; qi audi e tena Teo verba, es hedo."

29 Kron plu poli-pe es fo ge-presa, An proto dice:   "Panto homi de u-ci tem habe kako.   Id volu u mira sema.   Nuli mira sema fu gene dona exklude Jona mira sema.   30 "Un Homi-Fili es u mira sema ad homi de u-ci tem homo; Jona pa es mira sema a Nineve-civi.   31 "U suda fe-regi fu ki-ana kon homi de u-ci tem tende dice judika e dice kondemna, ka fe ki ex tele tende audi sofi ex Solomon.   Vide; un Homi, ma boni de Solomon, es ci.   32 "Plu Nineve-civi fu sta kon homi de u-ci tem tem judika e dice kondemna, ka mu este penite, kron Jona dice voci.   Vide; un Homi, ma boni de Jona, es ci.

33 "Po sti flama de lampa, nuli-pe moti id in sekreti-lo ni sub meri-korbe sed epi lampa-lo, so mu; qi ki in lumi, vide.   34 "U lampa de soma es un oku.   Kron tu oku es sani, holo soma habe lumi.   Kron id habe kako, soma habe skoto.   35 "Ka-co tena kura; lumi in tu ne es skoto.   36 "Ka-co, si tu holo soma habe lumi tem ne habe ali mero per skoto, holo id fu habe lumi homo; foto lampa dona a tu lumi."

37 Tem An dice, u Farisai-pe dice petitio; qe An fu vora para an.   Po ki-in, An ki a mensa.   38 Kron vide; An ne lava pre vora, u Farisai-pe qestio se.   39 Na Cefa dice ad an:   "Nu, vi Farisai-pe face puri extra facia de tasa e de disko, sed intra de vi es ple kon excesi e kako.   40 "Fatuo-pe, qe An; qi pa krea extra facia, plus pa krea intra mero?   41 "Anti-co dona ra; qi es in [tasa e epi disko] homo doro a pove-pe, e vide; panto-ra es puri a vi.   42 "Anti-co kako a vi, Farisai-pe, ka vi dona u mero-deka paga de Menta e de Ruta e de panto herba, e vi linqi Teo kritici e Teo amo.   43 "Kako a vi, Farisai-pe, ka vi este amo de maxi importa sedi-lo in religio-do e de saluta in marketa.   44 "Kako a vi, religio-tekno-pe e Farisai-pe, falsi-akti-pe, ka vi es homo ne-vide tafo, so homi; qi gresi supra mu, ne habe ski."   45 Tem reakti, mo ex religio lega-pe dice:   "Doci-pe, tem dice plu-ci ra, Tu dice mali anti na."   46 An dice:   "Kako a vi, religio lega-pe, ka vi moti fo gravi kargo epi homi, e vi ne palpa plu-ci kargo per mo digi.   47 "Kako a vi, ka vi face pre-dice-pe tafo, ko-co vi patri pa cide mu.   48 "Ka-co vi monstra testi e dice akorda a vi patri akti, ka mu veri cide mu e ka vi stru mu morta-lo.   49 "Ka-co Teo sofi pa dice: 'Mi fu mite plu pre-dice-pe e plu apostola.   Mu fu cide e duce u qantita de mu ex ci,' 50 "so liabili de hema; ge-fusi per mu, de panto pre-dice-pe po geo proto, gene dona ad homi de u-ci tem-- 51 "po Abel hema a hema de Zaharia; qi lose bio inter sakrifice-lo e religio-do.   Mi dice; ja, liabili fu gene dona liabili ad homi de u-ci tem.   52 "Kako a vi, religio lega-pe, ka vi pa apo u klavi de ski.   Vi ne pa ki-in, e vi pa akti anti; hetero homi ki-in."   53 Tem An dice panto-ci a mu, plu religio-tekno-pe e Farisai-pe sti deino presa e sti dina tende An dice de poli ra 54 tem skope An, tende mu posi dice akusa anti An.

#### 12

1 Tem plu poli-pe es ge-grega so mu moti pedi epi alelo, An proto dice a sko-pe:   "Kura de Farisai kako-akti; qi es falsi-akti.   2 "Es nuli ge-tegu ra; qi fu es ne-ge-tegu, ni ge-kripto; qi fu es ne-ge-ski.   3 "Ka-co ra; vi pa dice in skoto, fu gene audi in lumi.   Ra; vi pa dice ad oti in intra kamera, fu gene voci ab domi akro.

4 "Mi dice a vi, Mi ami; ne fu este fobo de pe; qi cide soma e, po panto-ci, ne posi akti adi.   5 "Sed Mi fu monstra a vi un homi; de qi vi debi este fobo:   este fobo de u-la pe; qi habe arki de bali uno-pe in panto-tem tortu-lo.   Ja, Mi dice a vi; este fobo de an.   6 "Qe pe ne vendo penta Paseri-avi per bi kupra moneta?   Teo ne no-memo mo ex mu.   7 "Anti-co [Teo] dona numera a panto kefa kapila.   Ka-co ne este fobo.   Vi tena ma valu de poli Paseri-avi.

8 "Mi dice a vi: un Homi-Fili, ante Teo panto angeli, fu dice konfesi de uno-pe; qi, ante homi, dice konfesi de Mi.   9 "Pe; qi dice nega de Mi ante homi, fu gene nega ante Teo angeli.   10 "Panto-pe; qi dice u verba anti un Homi-Fili--fu gene pardo.   Pe; qi dice kako anti [Teo] Sankti Spiritu ne fu gene pardo.   11 "Kron mu duce vi ante plu religio-do e ante plu arki-pe e ante plu krati-pe, ne este kura de mode alo de ra; per qi vi fu dice reakti, alo de ra; vi fu dice.   12 "[Teo] Sankti Spiritu fu dona a vi kron u-ci hora u sko de ra; vi nece dice."

13 Un homi ex poli-pe dice:   "Mi Doci-Pe, dice a mi fratri; dona a mi mero de geneti habe-ra."   14 An dice:   "Andro, qo-pe elekti Mi u judika-pe alo u media-pe de vi?"   15 An dice a mu:   "Skope e kura de envidi, ka pe bio es ne ge-face ex poli ra; an habe."

16 An dice u kompara a mu tem dice:   "Solu de u pluto-an face mega karpe.   17 "An doxo intra se: 'Mi akti qo, ka mi ne habe loka de karpe stora?'   18 "An dice: 'Mi akti u-ci: mi fu apo mi grana stora-do e fu stru ma mega.   Mi fu akti stora de panto karpe e panto boni ra la.   19 "'Mi fu dice intra se:   "Psiko, tu habe poli boni ra; ge-stora tem poli anua.   Pausa e fago e bibe e este hedo."'   20 "Teo dice: 'Fatuo-pe, [Mi] fu volu tu psiko ex tu kron u-ci noktu.   Ra; tu pa akti, fu es a qo-pe?'   21 "So es pe; qi gene tresora pro se e qi ne es pluto a Teo."

22 An dice a sko-pe:   "Ka-co Mi dice a vi; ni este kura de bio; vi fago qo-ra, ni: vi habe qo vesti.   23 "Bio es ma de sito, e soma de vesti.   24 "Puta de Korax-avi, ka mu akti ni kulti ni karpe e ka mu habe ni stora-do ni grana-do, ko-co Teo dona sito a mu.   Qe vi tena ma mega valu de avi?   25 "Qo-pe ex vi posi ma-mega statura de mo kubita-metri per vexa?   26 "Si vi ne posi akti maxi pusi ra, qo-ka vi este anxio de resta ra?   27 "Puta de; Lilia-flori gene kresce per qo mode?   Mu akti ni ergo ni sue.   Mi dice a vi; ne Solomon in auto panto glori habe vesti homo mo ex mu.   28 "Si Teo dona vesti per tali mode a gra; qi es ci kron nu-di e es ge-bali in furna kron fu-di, An fu dona qo ma boni vesti a vi, vi de pusi fide?   29 "Ne akti cerka; vi fago qo-ra alo vi bibe qo-ra, e ne este anxio, 30 "ka panto natio de munda akti cerka de tali ra.   Vi Patri habe ski; vi habe nece de panto-ci.   31 "Anti-co akti cerka de Teo regi-landa.   [Teo] fu dona adi de panto-ci a vi.   32 "Ne este fobo, pusi ovis grega, ka vi Patri boni doxo es; dona a vi u-ci regi-landa.   33 "Vendo habe-ra e dona a pove-pe plu doro.   Face pro vi plu bursa; qi ne gene paleo, e u no-fali tresora in urani; in qi ni klepto-pe ki ni noktu Lepidoptera destru.   34 "In loka; in qi vi tresora es, fu es vi kardia.

35 "Vi vesti debi es ge-prepara, e vi lampa debi habe foto.   36 "Vi debi es homo plu homi; qi du atende pro cefa, kron an fu veni ab game ritu, so, po veni e po bate [epi porta], mu imedia posi aperi.   37 "Panto dulo; po veni, u cefa fu detekti atende, fu este hedo.   Mi dice a vi veri; an fu moti vesti epi an e fu moti mu [peri mensa] e ki e dona a mu servi.   38 "Si an veni pre alo klu po meso noktu e detekti mu per tali stato, panto-la dulo fu es hedo.   39 "Anti-co ski: si domi-cefa pa sio ski; qo horo u klepto-pe fu ki in, an pa du skope e ne pa lase ki in domi.   40 "Vi debi es ge-prepara, ka un Homi-Fili fu veni kron horo; de qi vi ne habe doxo."   41 Petro dice:   "Cefa, qe Tu dice u-ci parabola a na alo a panto-pe?"   42 Na Cefa dice:   "U fide e sofi supra-visi-pe es qo-pe; u cefa fu face un arki-pe de auto domi tende dona sito korekti-kron?   43 "U dulo; po veni, u cefa fu detekti tem akti per tali mode, fu es hedo.   44 "Mi dice veri; u cefa fu dona ad an arki de panto habe-ra.   45 "Si u dulo dice intra se: mi cefa face lento veni, e proto bate anti hetero dulo e fago e bibe e gene narko, 46 "u cefa fu veni tem di; tem qi u dulo ne du atende, e kron horo; de qi u dulo ne habe ski, e fu akti dia-seka e dona ad an u mero ko no-fide-pe.   47 "U-la dulo; qi ski cefa volu e ni face prepara se e ni akti akorda an volu, fu gene poli bate.   48 "Pe; qi ne ski e qi akti ra; qi nece flagela-bate, fu gene oligo bate.   [Teo] fu volu poli ra ex panto-pe; a qi An dona poli ra, e fu dice ma qestio a pe; a qi An dona fide de poli ra.

49 "Mi pa veni tende bali piro epi geo.   Mi volu; id pre-nu habe flama!   50 "Mi nece gene bapti ritu.   Mi este tro turba, a-kron id gene kompleti!   51 "Qe vi habe doxo; Mi veni tende dona paci epi geo?   Mi dice a vi; no, sed tende dona divide.   52 "Po nu, fu es in mo domi penta homi; ge-divide tri anti bi e bi anti tri.   53 "Patri fu habe divide anti an-fili e an-fili anti patri e matri anti fe-fili e fe-fili anti matri e sponsa matri anti sponsa fe-fili e sponsa fe-fili anti sponsa matri."

54 An dice a poli-pe:   "Po vide; u nefo ki-ana ab uest, vi imedia dice: 'Pluvi veni,' ko-co u-ci acide per tali mode.   55 "Po sud venti fla, vi dice: 'Fu es termo,' ko-cl u-ci acide.   56 Falsi-akti-pe, vi akti judika de facia de urani e de geo.   Vi ne akti judika de u-ci tem.

57 "Qo-ka vi ne face justi judika de vi auto?   58 "Tem tu ki ad arki-pe kon anti-pe, forti tenta gene libe ab an longi via, kaso an trakto tu a judika-pe e kaso judika-pe dona tu a karcera-pe e kaso karcera-pe bali tu in karcera.   59 "Mi dice a tu; vi ne fu veni ex la, a-kron tu fu dona paga de ultima kupra moneta."

#### 13

1 Iso tem, plu homi es ci tem dice nara de Galilai-pe; Pilato pa mixa mu hema ko mu sakrifice.   2 Tem reakti, Jesu dice:   "Qe vi tena doxo; plu-ci Galilai-pe es kako-pe, ma kako de panto Galilai-pe, ka mu gene noku de tali ra?   3 "Mi dice a vi no.   Anti-co, si vi ne este penite [de auto kako], panto vi fu gene morta per homo mode.   4 "Alo qe vi tena doxo; mo-okto andro; epi qi turi in Siloam pa kade e cide, es kako-pe, ma kako de panto-pe; qi du eko in Jerusalem-civita?   5 "Mi dice a vi no.   Anti-co, si vi ne este penite [de auto kako], vi fu gene morta per homo mode."

6 An dice u-ci kompara:   "Un andro pa face; uno-pe moti u Ficus-dendro in horti.   An ki tende detekti frukti epi id sed ne detekti.   7 "An dice ad horti-pe: 'Vide; mi pa ki tende detekti frukti epi Ficus-dendro tem tri anua sed ne detekti.   Apo!   Qo-ka id face no-funktio solu?'   8 "Tem reakti, an dice: 'Lase plus tem u-ci anua, po mi fu face kavita peri id e moti in fertili-ma.   9 Boni, si id fu gene frukti.   Si ne, po-co tu fu apo.'"

10 An dona sko in mo religio-do tem plu no-ergo-di.   11 Vide; es u gina; qi habe pato spiritu tem mo-okto anua, tem es ge-klina e es no-pote de kompleti orto.   12 Po vide fe, Jesu voci e dice a fe:   "Gina, gene laxa ab pato!"   13 An moti manu epi fe.   Fe gene orto imedia e dona glori a Teo.   14 Tem este koleri ka Jesu pa akti repara tem non-ergo-di e tem reakti, u religio-do arki-pe dice a poli-pe:   "Es sixa di; tem qi pe debi ergo.   Ki a ci e gene repara tem panto-ci di sed ne tem non-ergo-di.   15 Ka-co na Cefa reakti e dice:   "Falsi-akti-pe, panto vi face laxa bovi alo Asinus ab zoa-lo tem non-ergo-di e, po moti-ab, dona aqa.   16 "Tem es Abraam-fili, u-ci; Satan pa liga klu tem okto-mo anua, ne debi gene libe ex liga tem non-ergo-di?"   17 Po dice panto-ci, panto-pe; qi es anti An, este etio.   Holo poli-pe este hedo de panto glori ra; An akti.

18 An dice:   "Teo regi-landa es homo qo?   Mi fu kompara id ko qo?   19 "Id es homo Sinapis sperma.   Po gene, un homi pa bali id ad-in horti.   Id kresce e gene muta a mega dendro.   Plu urani avi sedi epi rami."

20 An itera dice:   "Mi fu kompara Teo regi-landa ko qo?   21 "Id es homo zima.   Po gene, u gina pa kripti id in tri mero de farina, a-kron holo-ra fu es ge-fla."

22 An ki-kata dia civita e dia viki tem dona sko e tem face progresi a Jerusalem-civita.   23 Uno-pe dice:   "Cefa, qe homi; qi fu es ge-salva, es oligo?"   An dice a mu: 24 "Fo tenta ki-in dia steno porda.   Mi dice a vi; poli homi fu tenta cerka de ki-in e ne fu pote.   25 "Po domi Cefa ki-ana e klude porta e po vi proto sta extra e bate porta tem dice: 'Cefa, Cefa: aperi a na.'   Tem reakti, An fu dice a vi: 'Mi ne ski vi alo; vi es ex qo-lo.'   26 "Ci-kron vi proto dice: 'Na pa fago e bibe ante Tu.   Tu pa dona sko epi na strata.'   27 "An dice a vi: 'Mi dice a vi; Mi ne ski vi alo; vi es ex qo-lo.   Panto ergo-pe de no-justi: ki ab Mi.   28 "Fu es lakrima e frika de denti anti alelo, po vi vide Abraam e Isaak e Jakob e panto pre-dice-pe in Teo regi-landa, sed vi auto gene bali-ex.   29 "Mu fu ki ex est e ex uest e ex nord e ex sud e habe pausa in Teo regi-landa.   30 "Vide; es plu ultima-pe; qi fu es proto, e plu proto-pe; qi fu es ultima.

31 Tem iso di, plu Farisai-pe veni tem dice:   "Ki-ex e ki-ab, ka Herode volu cide Tu!"   32 An dice:   "Po vi ki-ab, dice ad u-la Vulpes: 'Vide; Mi apo diaboli e akti repara nu-di e fu-di e fu gene fini kron di tri.'   33 "Mi nece dura tem nu-di e fu-di e seqe di, ka es no-posi: u pre-dice-pe gene morta extra Jerusalem-civita.

34 "Jerusalem, Jerusalem; qi cide pre-dice-pe e cide per petro plu homi; qi gene mite a tu, Mi sio volu kolekti tu infanti tali freqe per mode; u galina kolekti fili-grega infra ptero, anti-co vi ne volu.   35 "Vide; vi domi es vaku a vi.   Mi dice a vi; fu es veri: vi ne fu vide Mi, a-kron vi dice: 'An; Qi ki a na per Teo nomina, es ge-bene-dice.'"

#### 14

1 Acide: po An ki in Farisai arki-pe domi tem non-ergo-di tende vora pani, mu akti skope de An.   2 Vide; un andro; qi habe brio, es ante An.   3 Tem reakti, Jesu dice a lega-tekno-pe e a Farisai-pe:   "Qe akti repara tem non-ergo-di es akorda lega?"   4 Mu es silento.   Tem tena, An akti repara e lase; an ki-ab.   5 Tem reakti a mu, An dice:   "Qo-pe ex vi, si vi Asinus alo vi bovi kade ad-in kavita, ne fu trakto imedia tem non-ergo-di?"   6 Mu ne pote reakti de panto-ci.

7 An dice ad homi; qi pa gene petitio de veni, kompara, po An gene nota mode; per qi mu elekti plu cefa loka, tem dice a mu; 8 "Po pe dona a tu petitio de veni a game festa, ne gene u maxi importa loka, kasa an posi dona petitio ad homi, ma honori de tu.   9 "Po an; qi pa dona petitio a tu e ad an, ki a tu e dice: 'Dona loka ad u-ci homi,' tu sti gene u mini importa loka kon etio.   10 "Anti-co, po tu gene petitio e po ki, gene u mini importa loka, so po an; qi pa dona petitio a tu, pote dice a tu: 'Ami: ki a ma importa.'   Ci-kron tu fu gene glori ante panto homi peri mensa ko tu.   11 "Ka panto-pe; qi dona a se honori, fu gene non-honori, e panto-pe; qi dona a se non-honori, fu gene honori."

12 An dice ad homi; qi pa dona petitio:   "Kron tu face festa alo vora, voci ni ad ami ni a sibi ni a relatio-pe ni a pluto proxi-pe, kaso mu fu dona a tu versi-petitio e fu dona a tu re-paga.   13 "Anti-co, kron tu face festa, voci veni a pove-pe e a minus-poda-pe e a klaudi-pe e a no-vide-pe.   14 "Tu fu gene hedo, ka mu ne pote dona versi tu re-paga, ka tu fu gene re-paga kron re-vive de panto justi-pe."

15 Po audi, uno-pe peri mensa dice u-ci:   "Homi; qi fago pani in Teo regi-landa, fu gene hedo."   16 An dice:   "Un andro pa face mega vora e dona petitio de veni a poli homi.   17 "An bali u dulo kron vora-horo tende dice a panto-pe; qi pa gene petitio: 'Sti veni, ka panto-ra es ge-prepara.'   18 "Panto-pe ko mo akorda proto dice pardo.   Un homi mo dice: 'Mi pa merka agri e nece ki e nece vide id.   Mi dice petitio; sti pardo a mi.'   19 "Hetero homi dice: 'Mi pa merka penta bovi-bi e nu nece dona proba a mu.   Mi dice petitio: sti pardo a mi.'   20 "Hetero homi dice: 'Mi pa es ge-game e, kausa u-ci, ne pote ki.'   21 "Po veni, u dulo dice a cefa panto-ci.   Tem este koleri, u domi-cefa dice a dulo: 'Tako sti ki-ex epi strata e klu in pusi strata de civita e duce pove-pe e minus-poda-pe e klaudi-pe e no-vide-pe ad-in ci.'   22 "U dulo dice: 'Cefa, mi pa akti akorda komanda.   Es libe volumi a-nu.'   23 "U cefa dice a dulo: 'Sti ki ad inter-civita via e a fragma e face; mu ki-in.   24 "'Mi dice a tu; nuli-pe; qi gene petitio a mi vora, fu gene gusta.'"

25 Mega poli-pe ki-ko.   Po tropi, An dice a mu; 26 "Si ki a Mi e ne miso patri e matri e sponsa e sibi e klu auto bio, uno-pe ne fu pote es Mi sko-pe.   27 "Ali-pe; qi ne fero kruci e ki seqe Mi, ne pote es Mi sko-pe.   28 "Qo-pe ex vi, tem volu stru u tura po sedi, ne akti numera de preci [tende vide;] si pe habe [materia] pro kompleti, 29 "kasa, po face u basi, panto-pe; qi vide, fu proto ridi anti an 30 "tem dice: 'U-ci homi pa proto stru e ne nu pote fini.'   31 "Alo qo regi, tem ki tende sti milita kon hetero regi e po sedi, ne gene konsili [tende vide;] si an ko deka-kilo homi pote viole anti homi ko bi-ze-kilo homi; qi ki anti an?   32 "Si ne, tem an es tele po mite ambasadora, an dice petitio de paci.   33 "ka-co singu pe ex vi; qi ne linqi panto-ra; an habe, ne pote es Mi sko-pe.

34 "Sali es boni.   Anti-co, si sali lose gusta, vi face gusta per qo?   35 "Id es gru ni pro solu ni pro solu fertili-ma.   Bali-ex!.   Pe; qi habe oti, debi audi."

#### 15

1 Es panto fiska-pe e panto kako-pe; qi ki-proxi, tende audi.   2 Panto Farisai-pe e religio-lega-pe dice protesta:   "U-ci cepti kako-pe e vora ko mu."   3 An dice a mu u kompara:   4 "Qo andro ex vi, tem habe hekto Ovis e po lose mo ex mu, ne linqi nona-nona in agrio-landa e ki seqe id; qi es ge-lose, a-kron detekti?   5 "Po detekti, an moti id epi skapa tem voci hedo.   6 "Po ki a domi, an voci ad ami e a proxi-pe tem dice: 'Voci hedo ko mi, ka mi pa detekti Ovis; qi pa es ge-lose.'   7 "Mi dice a vi; per homo mode, in urani fu es ma hedo de mo penite kako-pe de; de nona-nona; qi sio habe nuli nece de penite.

8 "Qo gina; qi habe deka argenti moneta, si lose mo, ne face flama epi lampa e ne puri domi per brosa e ne akti kura cerka a-kron detekti?   9 "Po detekti, fe voci ad ami e a proxi-pe tem dice: 'Voci hedo ko mi, ka mi pa detekti moneta; mi pa lose.'   10 "Mi dice a vi; per homo mode es hedo de mo penite kako-pe ante Teo angeli."

11 An dice:   "U certa andro pa habe bi an-fili.   12 "Ma juve dice a patri: 'Patri: dona mero de habe-ra; qi habe pertine a mi.'   An akti divide de bio-ra a mu.   13 "Po ne-poli di e po kolekti panto-ra, u-ci ma juve fili ki ab in tele landa e akti disipa de habe-ra tem disipa bio.   14 "Po akti spende de panto-ra, u viole famina sti origi dia landa.   An proto gene pove.   15 "Po ki ab, an gene unio ko civi de u-la landa.   An bali an in agri tende dona sito a sui.   16 "An fo volu face ple gastro ex gluma; sui fago.   Nuli-pe dona.   17 "Po face orto menta, an dice: 'Qanto patri ergo-pe habe sati pani, tem mi gene morta ko famina?   18 "'Po sta, mu fu ki a patri e fu dice ad an:   "Patri, mi pa akti mali anti urani e ante tu.   19 "'"Mi ne nu es digni; tu voci fili mi.   Face mi homo ergo-pe."'   20 "Po sta, an ki a patri.   Kron an es ankora fo tele, an patri vide an e este simpati e, po dromo, bali se epi an kola e dona poli oskula.   21 "U fili dice: 'Patri, mi pa akti kako anti urani e ante tu.   Mi ne nu es digni; tu voci fili mi.'   22 "An patri dice a dulo: 'Moti ci u maxi boni vesti e moti epi an.   Dona u digi-zo a digi e pedi-ve a pedi.   23 "'Po moti ci, cide u plumpa ju-bovi e, tem vora, lase; na este hedo, 24 "'ka u-ci fili pa es morta e nu es re-vive.   An pa es ge-lose e nu es ge-detekti.'   25 "U ma paleo fili es in agri.   Tem ki proxi domi, an audi musika e kore.   26 "Po voci veni a mo dulo proxi an, an dice qestio; panto-ci ra es qo.   27 "An dice: 'Tu fratri pa akti veni.   Tu patri pa cide u plumpa ju-bovi, ka an gene an kon imuni e sani.'   28 "An este koleri e ne volu ki-in.   Ka-co, po ki, an patri akti serca de an.   29 "Tem reakti, an dice a patri: 'Vide; mi pa dona a tu servi tem poli anua e ne akti kontra tu komanda.   Tu pa dona a mi u ju-kapri nuli-kron, so mi sio pote este hedo kon ami.   30 "'Kron u-ci fili; qi pa mali uti tu bio-ra ko kako gina, pa veni, tu pa cide u plumpa ju-bovi.'   31 "An dice: 'Mi fili, tu es ko mi holo-tem.   Mi panto ra es de tu.   32 "'Este e voci hedo es gru, ka tu fratri pa es morta e nu es re-vive, e pa es ge-lose e nu es ge-detekti.'"

#### 16

1 An dice a sko-pe:   "Pa es u certa pluto-pe; qi habe u kura-pe.   An dice anti an akusa; an face disipa de habe-ra.   2 "Po voci veni, an dice: 'Qo es u-ci; mi audi de tu?   Dona konto de kura-ergo.   Tu ne nu pote es u kura-pe.'   3 "U kura-pe dice intra se: 'Mi fu akti qo, ka mi cefa apo kura ergo ab mi?   Mi ne pote fosi e este etio de pove-pe petitio.   4 "'Mi ski; mi akti qo, so, po an apo mi ab kura ergo, pe fu cepti mi in auto domi.'   5 "Tem voci veni de panto debito-pe a cefa, an dice ad homi mo: 'Tu habe qanto debito a mi cefa?'   6 "An dice: 'Mo hekto vasa de olea.'   An dice: 'Prende tu konto e, tem sedi, grafo penta-ze ko sekreti.'   7 "An dice ad hetero homi: 'Tu habe qanto debito?'   An dice: 'Mo hekto mero de Tritikum.'   An dice: 'Prende tu konto e grafo okto-ze.'   8 "U cefa dona lauda a no-justi kura-pe, ka an pa akti ko tekno.   Ex-co plu homi de nu-tem es ma tekno de; homi de foto auto-tem.   9 "Mi dice a vi; face neo [justi] ami pro vi per no-justi ra de munda, so, po vi gene morta, mu fu cepti vi in panto-tem eko-lo.   10 "Pe; qi tena fide per mini ra, tena fide plus per poli ra.   Pe; qi es no-justi per mini ra, es in poli no-justi.   11 "Ka-co, si vi ne pa es fide per no-justi ra de munda, qo-pe fu dona fide de veri ra a vi?   12 "Si vi ne pa es fide per hetero homi ra, qo-pe fu dona a vi habe-ra?   13 "Nuli dulo pote servi bi cefa.   Alo an este amo de mo e este miso de hetero alo an es fide a mo e este odio anti hetero.   Vi ne pote servi Teo e munda [simul]."

14 Po audi panto-ci e tem este invidio, plu Farisai-pe ridi anti An.   15 An dice:   "Vi es mu; qi face justi se ante homi.   Teo ski vi, ka ra; homi puta boni, es kako ante Teo.   16 "[Paleo Akorda] lega e pre-dice-pe pa es pre Joane.   Po-co an voci Teo regi-landa, ko-co [Teo] pulsa panto-pe in id.   17 "Urani e geo fu es fria es ma facili de; mo pusi mero de lega gene fali.   18 "Panto-pe; qi apo sponsa e sti game kon hetero, akti matura-pe krimi.   Panto-pe; qi sti game ko ge-apo [sponsa] akti matura-pe krimi."

19 "Pa es u certa pluto andro.   An habe ciano-rubi e linu vesti epi se tem este hedo ko splendi.   20 "Es u certa pove-pe, ge-nomina Lazaro; ge-moti proxi porta tem es ple per vulne 21 "e tem volu gene sati per mika; qi kade ab pluto-pe mensa.   Anti-co plu kani, po veni, glosa vulne.   22 "Acide: u pove-pe gene morta.   Plu angeli moti-ab ad Abraam.   U pluto-pe gene morta e in-tera.   23 "Po aperi oku in puni-lo tem es in tortu, an vide tele Abraam e Lazaro kon an.   24 "Tem voci, an dice: 'Mi patri Abraam: monstra simpati a mi: mite Lazaro a mi, so an bapti digi akro in aqa e an face frigi mi glosa, ka mi gene algo in flama.'   25 "Abraam dice: 'Mi fili: memo; tu pa gene boni ra tem bio e Lazaro kako.   An nu habe konsola e tu algo.   26 "'Plus panto-ci, u mega divide pa es ge-fixa inter na e tu, so pe; qi volu ki-dia ab ci a vi, ne pote, ni mu ki-dia ab la a na.'   27 "An dice: 'Mi dice a tu, mi patri, petitio; mite an a mi patri domi, 28 "'ka mi habe penta an-sibi, so an dice testi a mu, so mu ne ki a tortu-lo.'   29 "Abraam dice: 'Mu habe Moses ko panto pre-dice-pe.   Mu debi audi mu.'   30 "An dice: 'No, mi patri Abraam.   Anti-co, si uno-pe ex morta-pe ki a mu, mu fu gene penite.'   31 "An dice: 'Si mu ne audi Moses ko pre-dice-pe, ne klu si uno-pe gene leva ex morta-pe, mu fu gene kredi.'"

#### 17

1 An dice a sko-pe:   "Es no-posi: plu kako akti ne veni.   Kako es homi; pe qi mu veni.   2 "Es ma boni, si pe pende un Asinus farina-li peri kola e bali se in mari, de; pe face; mo ex infanti akti kako.   3 "Kura a se.   Si tu proxi-pe akti kako anti tu, dice kritice.   Si dice penite, dona pardo.   4 "Si tu proxi-pe akti kako anti tu seti kron tem di e ki versi tu seti kron tem di tem dice: 'Mi este penite,' tu fu dona pardo."

5 Plu apostola dice a na Cefa:   "Dona a na ma fide."   6 Na Cefa dice:   "Si vi habe fide homo Sinapis sema, vi fu dice a Sicomorus-dendro: 'Moti-ex radi e ki in mari,' ko-co id akti obe a vi.   7 "Qo-pe ex vi; qi habe u dulo; qi po akti ara alo po kura zoa e po veni ex agri, fu imedia dice: 'Po veni, vora.'?   8 "Anti-co an ne dice: 'Face ra; mi fu vora, e, tem habe gru vesti epi se, dona a mi servi tem mi vora e bibe.   Po-co tu vora e bibe.'?   9 "Qe an dice gratia a dulo ka an akti ra; de qi an dice komanda?   Mi ne face tali doxo.   10 "Ka-co, po akti ra; ge-komanda a vi, vi fu dice: 'Na es plu mali dulo, ka na pa akti debi.'"

11 Acide: tem ki-ana a Jerusalem-civita, An ki dia meso de Samaria-landa e de Galilai-landa.   12 Kron ki in uno viki, deka derma-pato andro; qi sta tele, gene inkontra.   13 Mu sti voka tem dice:   "Cefa Jesu: dona a na civili!"   14 Kron vide, An dice:   "Po ki-ab, monstra se a preka-pe."   Acide: tem ki, mu gene puri.   15 Kron vide ge-repara, mo ex mu ki versi e, per fo-soni voka, dona a Teo glori.   16 An kade epi facia para An pedi tem dona gratia.   An es u Samaria-pe.   17 Tem reakti, Jesu dice:   "Ne deka gene puri?   Qo-lo es nona?   18 "Ne pa es ali-pe; qi ki versi tende dona a Teo glori, exklude xeno-pe?"   19 An dice ad an:   "Po sta, ki avanti.   Tu fide face repara de tu."

20 Po Farisai-pe dice qestio; Teo regi-land fu veni qo-kron, An reakti e dice:   "Teo regi-landa ne fu veni ko skope.   21 "Ni; mu fu dice: 'Vide ci,' alo: 'Vide la.'   Vide; Teo regi-landa nu es inter vi.   22 An dice a sko-pe:   "Plu di fu veni, kron vi volu vide mo di de [Teo] Homi-Fili, anti-co vi ne fu vide.   23 "Uno-pe fu dice a vi: 'Vide ci,' alo: 'Vide la.'   Ne sti ki ni ki seqe.   24 "Homo flasc; qi ki ex uno latu infra urani, dona foto a hetero latu infra urani, so un Homi-Fili fu es tem Auto di.   25 "Proto, An nece gene algo per poli ra e gene nega ab homi de u-ci tem.   26 "Homo acide pa es tem Noah di, so fu es tem [Teo] Homi-Fili di.   27 "Homi pa fago e bibe e gene sponsa e gene game a di; Noah ki in navi e diluvi veni e destru panto mu.   28 "So homo tem Lot di.   Mu pa fago e bibe e merka e vendo e akti sema e face stru.   29 "Tem di; Lot ki ex Sodom-civita, piro e sulfuri ki homo pluvi ex urani e destru panto-pe.   30 "Homo-co fu es tem di; Homi-Fili gene monstra.   31 "Tem u-la di, pe; qi es epi domi e habe ra in domi, ne ki-kata tende apo mu.   Pe; qi es in agri, ne homo ki-versi a mu.   32 "Memo de Lot sponsa.   33 "Pe; qi tenta tena bio, fu lose.   Pe; qi lose, fu tena.   34 "Mi dice a vi; tem u-la noktu, fu es bi homi epi mo kli--uno gene apo e hetero gene resta.   35 "Bi gina fu face farina simul--uno gene apo e hetero gene resta.   36 "Bi andro fu es in agri--uno gene apo e hetero gene resta."   37 Tem reakti, mu dice:   "Qo-lo, Cefa?"   An dice:   "Ali-lo es u [morta] soma, topo es Aqila grega."

#### 18

1 An dice u kompara, tende mu nece akti preka panto-tem e ne sto, 2 tem dice:   "Es in uno civita uno judika-pe; qi ne este fobo de Teo e ne dona respekto ad homi.   3 "Es u vidua in civita; qi du veni ad an tem dice: 'Dona puni pro mi anti anti-pe.'   4 "An ne volu u-ci ci-tem.   Po-co an dice intra se: 'Anti, mi ne este fobo de Teo e ne dona respekto ad homi, 5 "'ka u vidua face turba anti mi, mi fu dona puni pro fe, so fe ne face noku anti mi per fe dura veni.'"   6 Na Cefa dice:   "Audi ra; ne-justi judika-pe dice.   7 "Qe Teo ne fu akti puni pro ge-elekti-pe; qi fo-voci ad An tem di e tem noktu e tem An tena tolera ko mu?   8 "Mi dice a vi; An fu akti puni ko tako.   Anti-co, po veni, un Homi-Fili fu detekti fide epi geo?"

9 An dice ad homi; qi tena de se u fide; mu es justi e qi este no-valu a resta homi, u-ci kompara:   10 "Bi andro ki in religio-do tende dice preka.   Mo es u Farisai-pe e hetero es u fiska-pe.   11 "Tem sta, u Farisai-pe dice pro se u preka: 'O Teo, mi dice a Tu gratia; mi ne es homo resta homi, ne-honesti alo ne-justi alo matura-pe kako, alo homo u-ci fiska-pe.   12 "'Mi sto fago bi tem singu setimana e dona u mero deka ex panto-ra; mi gene.'   13 "Tem sta tele, u fiska-pe ne leva oku ad urani.   Anti-co an bate toraci tem dice: 'O Teo: es civili a mi, u kako-pe.'   14 "Mi dice a vi; u-ci homi ki ad auto domi po gene justi sed ne u-la homi, ka panto-pe; qi face ma importa se, fu gene non-importa, e qi face non-importa se, fu gene importa."

15 Uno-pe duce plu babi, so An fu palpa mu.   Po vide, plu sko-pe dice kritici.   16 Po voci veni, Jesu dice:   "Lice; panto pusi infanti ki a Mi, e ne veto.   Teo regi-landa es de tali homi.   17 "Mi veri dice a vi; pe; qi ne cepti Teo regi-landa homo; pusi infanti cepti, ne fu ki in id."

18 Uno arki-pe dona qestio tem dice:   "Boni Doci-Pe, mi fu gene panto-tem bio po face qo?"   19 Jesu dice:   "Qo-ka tu voci boni Mi?   Nuli-pe es boni exklude Teo.   20 "Tu habe ski de [Teo] komanda; ne sti matura-pe kako, ne sti cide, ne sti klepto, ne dice falsi testi, este honori de patri e de matri."   21 An dice:   "Mi tena panto-ci ex mi juve."   22 Po audi panto-ci, Jesu dice:   "A-nu, minus es mo ra; sti vendo de panto-ra; tu habe, e distribu a pove-pe, kron tu fu habe tresora in urani.   Sti veni e ki seqe Mi."   23 Po audi panto-ci, an gene fo tristi, ka an habe poli pluto.   24 Tem vide e po gene fo tristi, Jesu dice:   "Homi; qi habe pluto, ki in Teo regi-landa ko tali no-facili!   25 "Es ma facili: u Kamelus ki dia aku fora, de; u pluto-pe ki in Teo regi-landa.   26 Plu homi; qi pa audi, dice:   "Qo-pe fu gene salva?"   27 An dice:   "Pragma; qi es no-posi kon homi, es posi ko Teo."   28 Petro dice:   "Vide; na pa linqi panto-ra e pa ki seqe Tu."   29 An dice:   "Mi veri dice a vi; po linqi domi alo parenti alo sibi alo sponsa alo fili pro Teo regi-landa, es nuli-pe; 30 "qi ne fu gene ge-multi qantita ci-tem e panto-tem bio veni-tem."

31 Po gene Mo-bi-pe, An dice a mu:   "Vide; na fu ki a Jerusalem-civita.   Panto-ra; qi pa gene grafo ex pre-dice-pe de [Teo] Homi-Fili, fu gene akti.   32 "An fu gene dona a no-juda-pe e gene ridi anti An e gene mali-dice e gene spu anti An.   33 "Po flagela, pe fu cide An.   Tem di tri, An fu surge."   34 Mu habe logi de nuli-ra de panto-ci.   U dice es ge-kripto ab mu.   Mu ne habe ski de ge-dice ra.

35 Acide: kron ki proxi Jeriho-civita, uno no-vide-pe sedi para via tem petitio.   36 Po audi; u poli-pe ki-para, an dice qestio; u-ci es qo.   37 Mu dice:   "Jesu ex Nazaret-civita ki-para."   38 An voci tem dice:   "Jesu, David Fili: dona a mi civili!"   39 Mu; qi ki-ante, dice kritici, so an fu es silento.   An voci poli ma:   "David Fili, dona a mi civili!"   40 Po sta, Jesu dice komanda; mu duce an ad An.   Po ki proxi, An dona qestio 41 tem dice:   "Tu volu; Mi akti qo?"   An dice:   "Cefa, mi fu gene vide-pote."   42 Jesu dice:   "Gene vide-pote!   Fide akti repara a tu."   43 Imedia, an gene vide-pote e ki seqe tem dona glori a Teo.   Po vide, panto homi dice lauda a Teo.

#### 19

1 Po veni, An ki dia Jeriho-civita.   2 Vide; un andro, ge-nima Zahai, es u fiska-arki-pe e es pluto.   3 An tenta vide Jesu--An es qo-pe.   An ne pote kausa poli-pe, ka an es pusi de statura.   4 Po dromo ante, an ki epi Sicomorus-dendro tende vide, ka An fu ki-para.   5 Kron ki a la e tem vide ana, Jesu vide e dice ad an:   "Zahai: tako ki-kata.   Nu-di Mi nece resta in tu domi."   6 Po tako ki kata, an cepti An tem voci hedo.   7 Po vide, panto-pe dice protesta tem dice:   "An ki tende habe eko ko kako-pe."   8 Tem sta, Zahai dice a na Cefa:   "Cefa, vide; mi dona a pove-pe u semi de habe-ra.   Si mi pa prende uno-ra ab uno-pe per falsi judika, mi dona-versi u multi-tetra qantita.   9 Jesu dice ad an:   "Nu-di salva pa ki in tu domi, ka an es Abraam fili.   10 "Un Homi-Fili ki tende akti serca e akti salva de pe; qi es ge-lose."

11 Tem mu audi panto-ci, An dice plus u kompara, ka An es proxi Jerusalem-civita e ka mu doxo; An fu imedia monstra Teo regi-landa.   12 Ka-co An dice:   "U certa importa andro fu ki a tele landa tende cepti u regi-landa e ki versi.   13 "Po voci deka dulo, an dona deka ponda [de argenti] e dice: 'Akti komerci a-kron mi veni.'   14 "An civi este miso e mite u grama po an tem dice: 'Na ne volu; u-ci pe es regi supra na.'   15 "Acide: kron an veni po cepti u regi-landa, an dice komanda; voci veni a plu-ci dulo; qi pa gene valuta, tende an fu gene ski; panto mu pa gene qo-ra per komerci.   16 "U mo veni tem dice: 'Cefa, tu ponda pa face plus deka ponda.'   17 "An dice: 'Boni, boni dulo!   Ka tu pa es fide de pusi ra, tena arki supra deka civita.'   18 "U bi veni tem dice: 'Cefa, tu ponda pa face penta ponda.'   19 "An dice: 'Tu tena arki supra penta civita.'   20 "Un hetero veni tem dice: 'Cefa: vide u ponda; mi pa tena in textili.   21 "'Mi este fobo de tu, ka tu es u sadi andro.   Tu prende ra; tu ne pa dona, e gene karpe de ra; tu ne pa moti sema in solu.'   22 "An dice: 'Mi fu face judika de tu ex auto stoma, kako dulo!   Tu habe ski; mi es u sadi andro tem prende ra; mi ne pa dona, e gene karpe de ra; mi ne pa moti in solu.   23 "'Qo-ka tu ne pa dona valuta a banka.   Kron veni, mi sio gene id ko kapitali?'   24 "An dice ad homi; qi sta-para: 'Apo u ponda ab an e dona ad an; qi habe deka ponda.'   25 "Mu dice: 'Cefa, an habe deka ponda.'   26 "'Mi dice a vi; pe; qi habe, fu gene dona.   Pe; qi habe [proxi] nuli-ra, fu gene apo de klu ra; u-ci pe habe.   27 "'Ko-co mi non-ami; qi ne volu; mi es u regi supra mu--duce a ci e cide mu ante mi.'"

28 Po dice panto-ci, An ki-ante tem ki a Jerusalem-civita.   29 Acide: kron ki proxi Betfage-civita e Betania-civita in via ad Olivi-Monti, An mite bi sko-pe 30 Tem dice:   "Ki in kontra viki.   Kron ki ad-in id, vi fu detekti u ge-liga [Asinus]-fili; epi qi nuli-pe pa sedi.   Po no-liga, duce.   31 "Si ali-pe dice qestio: 'Qo-ka vi no-liga?'   vi fu dice so: 'Ka na Cefa habe nece.'"   32 Po ki-ab, mu; qi pa gene mite, detekti homo; An pa dice.   33 Kron no-liga un [Asinus]-fili, u cefa dice a mu:   "Qo-ka vi no-liga un [Asinus]-fili?"   34 Mu dice:   "Na Cefa habe nece."   35 Mu duce id a Jesu.   Po bali vesti epi un [Asinus]-fili, mu moti Jesu epi id.   36 Tem iti, [plu homi] moti vesti ad-in via.   37 Kron ki proxi u kata de Olivi-Monti, holo sko-pe poli-pe sti hedo e sti dice a Teo per fo-soni voka de panto dina akti; mu pa vide, 38 tem dice:   "Ge-bene-dice Regi; qi veni per nomina de na Cefa!   Paci in urani e glori in maxi alti loka!"   39 Plu Farisai-pe ex poli-pe dice ad An:   "Doci-Pe, dice kritici a tu sko-pe."   40 Tem reakti, An dice:   "Mi dice a vi; si mu sio es silento, plu petro fu voci."   41 Tem ki proxi e vide u civita, An sti lakrima de id 42 tem dice:   "Si tu--tu, klu tem u-ci, tu di--sio ski ra; qi dona paci a tu!   Mu nu es ge-kripto ab tu oku.   43 "Ka plu di fu veni, tem non-ami face u longi kavita peri tu e ki-peri anti tu e face ge-inklude tu per panto latu 44 "e face libela ko solu tu e tu fili in tu e ne lase u petro epi petro, ka tu ne habe ski de tem de tu kura."

45 Po ki in religio-do, An sti bali panto vendo-pe e merka-pe ex id 46 tem dice:   "Es ge-grafo: 'Mi domi es u preka domi.'   Vi face u klepto-pe kaverno."   47 An dona sko tem panto di in religio-do.   Plu arki-preka-pe e plu religio-tekno-pe e klu u demo-cefa tenta destru An.   48 Mu ne detekti u posi, ka panto homi es peri An tem audi.

#### 20

1 Acide: tem uno di tem An dona sko ad homi in religio-do e An dice de boni nova, plu cefa-preka-pe e plu religio-tekno-pe kon plu arki-pe veni 2 e dice ad An:   "Dice a na; Tu akti panto-ci ko qo arki, alo; qo-pe pa dona arki a Tu."   3 Tem reakti, An dice a mu:   "Mi fu dice a vi u qestio de mo pragma: dice: 4 "Joane bapti-ritu es ex urani alo ex homi?"   5 Mu puta inter si tem dice:   "Si na dice; ex urani, An fu dice: 'Qo-ka vi ne habe kredi?'   6 "Si na dice; ex homi, panto homi bali petro anti na, ka mu pa gene kredi; Joane es u pre-dice-pe."   7 Mu reakti; mu ne habe ski; ex qo-pe.   8 Jesu dice:   "Mi ne fu dice a vi; Mi akti panto-ci ko qo arki."

9 An proto dice a panto homi u kompara:   "Uno andro face un horti e tem-dona id a plu agri-pe e lase u landa longi-tem.   10 "Kron karpe-tem, An mite u dulo ad agri-pe, so mu fu dona frukti ex horti.   Po bate, plu agri-pe bali vaku an.   11 "An plus mite un hetero dulo.   Po itera bate e akti kako, Mu bali vaku.   12 "An plus mite u tri.   Po face vulne in an, mu bali-ex.   13 "Un horti cefa dice: 'Mi fu akti qo?   Mi fu mite mi ge-amo an-fili.   Posi, po vide an, mu fu este respekto.'   14 "Po vide, plu agri-pe puta inter se tem dice: 'An es un heredi.   Sti veni e cide, so na fu gene panto habe-ra de cefa.'   15 "Po bali ex horti, mu cide an.   Ka-co un horti cefa fu akti qo?   16 "An fu veni e destru plu agri-pe e fu dona un horti ad hetero homi."   Po audi, mu dice:   "Ne fu acide!"   17 Tem skope, An dice:   "U-ci; qi es ge-grafo, nu es qo?   'Petro; plu stru-pe pa no-cepti, gene muta a cefa gono.'   18 "Panto-pe; qi kade epi petro, fu gene frakti.   Id fu face pulve mu; epi qi id kade."   19 Po nu volu rapi An, plu arki-preka-pe e religio-tekno-pe este fobo de panto homi, ka mu habe ski; An dice u-ci kompara anti mu.

20 Po skope, mu mite espio-pe; qi akti fikti; mu es justi, so mu fu rapi An kausa An verba, so mu fu dona An a landa-cefa dina e arki.   21 Mu dona qestio tem dice:   "Doci-pe, na habe ski; Tu justi dice e dona sko e ne cepti homi [doci] sed dona sko de Teo mode akorda veri.   22 "Qe dona fiska ad imperi-regi es akorda lega alo ne?"   23 Tem este ski de strategi, An dice a mu:   "Qo-ka vi stimula Mi a kako?   24 "Monstra a Mi u moneta.   Id habe u pikto e u grafo de qo-pe?"   Tem reakti, mu dice:   "De imperi-regi."   25 An dice:   "Ka-co cede ad imperi-regi plu imperi-regi ra e a Teo plu Teo ra."   26 Mu ne pote rapi An kausa verba ante panto homi.   Tem qestio se de An reakti, mu es silento.

27 Po plu Sadukai-pe; qi nega; fu es re-vive, veni, mu dona estio 28 tem dice:   "Doci-pe, Moses pa grafo a na; si uno-pe an-sibi lose bio kron habe sponsa e lose bio minus fili, an an-sibi debi cepti an sponsa e debi gene fili pro auto an-sibi.   29 "Pa es seti an-sibi.   Po habe u sponsa, u mo lose bio minus fili.   30 "U bi cepti u sponsa e lose bio minus fili.   31 "U tri cepti.   Homo-co seti ne linqi fili e lose bio.   32 "Fini, u sponsa lose bio.   33 "Kron re-vive, fe fu es u sponsa de qo-pe de mu?"   34 Tem reakti, Jesu dice:   "Panto fili de u-ci tem gene game e [uno-pe] dona mu a game.   35 "Po es digni de u-la tem ko re-vive ex morta-pe, mu ni fu akti game, ni [uno-pe] fudona mu a game.   36 "Mu ne posi lose bio po u-ci.   Mu eqa plu angeli e es Teo fili tem mu es re-vive fili.   37 "Moses pa monstra para u-la pusi dendro; morta-pe gene re-vive, kron an voci na Cefa 'Abraam Teo e Isaak Teo e Jakob Teo'.   38 "An ne es Teo de morta-pe, kontra-co An es Teo de vive-pe.   Panto-pe es vive pro An."   39 Tem reakti, plu religio-tekno-pe dice:   "Doci-pe, boni dice!"   40 Po u-ci, mu ne cepti risko de qestio.

41 An dice a mu:   "Qo-mode pe dice: Kristo es David fili?   42 "E David auto dice in Kanta bibli: 'Un ES dice a mi Cefa: "Sti sedi para dextro, 43 "'"a-kron Mi moti tu non-ami homo pedi-mo a tu pedi."'   44 "Ka-co David voci Cefa An.   Qo-mode An es an Fili?

45 Tem panto homi audi, An dice a panto sko-pe:   46 "Kura de religio-tekno-pe; qi hedo gresi in longi vesti e este amo de saluta in marketa e de maxi importa sedi-lo in religio-do e de maxi importa loka tem mega vora 47 e qi gluto plu domi de fe-vidua e, homo boni feno, dice mega preka.   Mu fu gene ma mega etio-judika.

#### 21

1 Po vide-ana, An vide; pluto-pe bali valuta ad-in tresora.   2 An vide; u pove fe-vidua bali bi pusi moneta ad-in id.   3 An dice:   "Veri, Mi dice a vi; u vidua pa bali ma de panto-pe.   4 "Panto-pe pa bali ex auto mega a doro a Teo, anti-co fe pa bali ex pove panto vive-ma; fe pa habe."

5 Tem uno-pe pa dice de religio-do e de; id habe kali petro e doro, An dice:   6 "De panto-ci ra; vi skope, u di fu veni kron uno-pe fu bali-kata panto petro; qi resta epi hetero."   7 Mu dona qestio tem dice:   "Na Doci-pe, kron panto-ci gene acide?   U sema; kron panto-ci gene acide, fu es qo?"   8 An dice:   "Kura, vi ne gene duce-ab.   Poli homi fu veni per Mi nomina tem dice: 'Mi es [Teo].   U tem ki proxi.'   Ka-co ne ki seqe mu.   9 "Kron vi fu audi de milita e de turba, ne este fobo.   Proto, panto-ci gene acide, anti-co u fini ne es imedia."   10 Ci-kron An dice:   "Natio fu ki anti natio e regi-landa anti regi-landa.   11 "Fu es mega geo-seiso e famina e pato in hetero loka e fu es fobo vista e sema ex urani.   12 "Pre panto-ci, uno-pe fu rapi per manu e akti noku anti vi tem duce a religio-do e a karcera e tem duce vi ante regi e landa-arki-pe kausa Mi nomina.   13 "U-ci fu gene muta a testi pro vi.   14 "Ka-co moti in kardia; ne fu puta de dice alexi.   15 "Mi fu dona a vi u stoma e sofi; panto-pe; qi akti anti vi, ni fu pote reakti anti ni akti anti.   16 "Parenti e sibi e relatio-pe e ami fu duce e fu morta uno-pe ex vi.   17 "Panto-pe fu miso kausa Mi nomina.   18 "Mo kapila ex kefa fu gene noku per nuli mode.   19 "Gene psiko per tolera."

20 "Kron vi vide; Jerusalem-civita fu gene peri per milita-grega, gene ski; destru ki proxi.   21 "Ci-kron pe; qi es in Juda-landa, debi fugi a monti.   Pe; qi es in meso, debi ki-ex.   Pe; qi es in xeno landa, debi ne ki-in.   22 "Ka fu es plu di de puni, so panto ge-grafo ra fu gene sati.   23 "Fu es kako a gina kon intra babi e a gina ko suge-babi tem plu-la di.   Fu es mega turba epi landa e koleri inter homi.   24 "Uno-pe fu kade per gladia kuspi e gene muta a kapti-pe ad-in panto xeno natio.   Jerusalem-civita fu gene ge-fria ex panto xeno natio a-kron tem de xeno natio gene sati."

25 "Fu es plu sema in heli e in luna e in astro e epi geo ko turba, ko-co u mari e plu undu fu face brio.   26 "Homi este fo turba kausa fobo e kausa expekta de ra; qi ki a bio-lo.   Urani dina gene seiso.   27 "Ci-kron uno-pe fu vide; un Homi-Fili veni in nefo ko dina e ko mega glori.   28 "Tem panto-ci gene sati, vide-ana e moti-ana vi kefa, ka re-merka ki proxi.

29 An dice u kompara:   "Vide u Ficus-dendro e panto dendro.   30 "Mu pre-nu gene kresce, ko-co, tem skope, vi auto habe ski; termo-tem es proxi.   31 "Kron vide panto-ci gene sati, homo-co vi fu gene ski; Teo regi-landa es proxi.   32 "Veri, Mi dice a vi, oligo homi de u-ci tem ne fu gene morta a-kron panto-ci ra gene acide.   33 "Urani e geo fu gene morta, anti-co Mi verba ne gene morta.

34 "Kura, kasa vi gene turba per fatuo e per narko e per kura de u-ci vive.   U-la di fu ki a vi ko subito.   35 "Id homo trapa fu ki a panto-pe; qi sedi epi facia de holo geo.   36 "Ka-co skope, panto-tem dice preka; [Teo] fu doxo; vi habe merito tende fugi ab panto-ci; qi nu-fu gene acide, e tende sta ante [Teo] Homi-Fili."

37 Di po di, An es in religio-do tem dona sko.   Po ki-ex tem noktu, An habe eko epi monti, ge-nomina Olivi.   38 Panto-pe ki ad An in religio-do kron proto mana tende audi.

#### 22

1 U minus-zima festa; qi habe nomina Paska, gene proxi.   2 Plu arki-preka-pe e religio-tekno-pe tenta detekti; cide An per qo mode, ka mu este fobo de panto-pe.   3 Satan ki in Juda; qi gene hetero nomina "Iskariot", tem es mo ex Mo-bi-pe.   4 Po ki ab, an dice kon arki-preka-pe e polica-cefa de mode; an fu vendo An a mu.   5 Mu este hedo e dice un akorda; tende dona valuta.   6 An dice promise e tenta detekti u fortuna; tende vendo An ab poli-pe.

7 U minus-zima di ki, tem qi u paska agno gene morta.   8 An mite Petro e Joane tem dice:   "Po ki, face prepara Paska, so na fu vora."   9 Mu dice:   "Tu volu; na face prepara qo-lo?"   10 An dice:   "Vide; po ki in civita, vi fu gene inkontra kon andro; qi fero aqa in vasa.   Ki-seqe ad-in domi; ad-in qi an ki.   11 "Dice a domi-cefa: 'Na Doci-pe dice a tu: "Un hospi-ka, topo Mi fu vora u paska agno ko sko-pe, es qo-lo?"'   12 "An fu monstra a vi u supra kamera, mega e ko mobili.   Face prepara la."   13 Po ki-ab, mu detekti ra; An pa dice.   Mu face prepara u Paska agno.

14 Po u kron veni, An es topo mensa, e mo-bi apostola kon An.   15 An dice a mu:   "Ko desira, Mi volu vora u-ci paska agno ko vi, pre Mi gene algo.   16 "Mi dice a vi; Mi nuli-kron fu vora id a-kron; u-ci gene sati in Teo regi-landa."   17 Po prende u tasa e po dice gratia, An dice:   "Dona e divide u-ci.   18 "Mi dice a vi; Mi ne fu bibe ex viti frukti a-kron Teo regi-landa veni."   19 Po prende e po dice gratia, An frakti e dona pani tem dice:   "U-ci es Mi soma; qi gene dona pro vi.   Akti u-ci tende tena memo de Mi."   20 Homo-co An prende u tasa po vora tem dice:   "U-ci tasa es neo akorda per Mi hema; qi gene fusi pro vi.   21 "Plus-co vide; u manu de an; qi fu vendo Mi es ko Mi epi mensa.   22 "[Teo] Homi-Fili fu ki akorda ra; Teo pa decide.   Plus-co kako fu es ad andro; ex qi An fu gene vendo."   23 Mu proto qestio inter alelo; qo-pe ex mu fu posi akti u-ci.

24 Inter mu, es disputa; qo-pe ex mu gene doxo; an es ma importa.   25 An dice:   "Plu xeno-natio regi habe arki, ko-co plu arki-pe gene nomina 'akti-boni-pe'.   26 "Vi ne fu es homo.   Anti-co u ma-mega-pe inter vi: es homo ma-juve-pe, e duce-pe homo servi-pe.   27 "Qo-pe es ma importa: mensa-pe alo servi-pe?   Qe u servi-pe?   Mi homo servi-pe es inter vi.   28 "Vi es plu homi; qi pa dura ko Mi tem stimula a kako.   29 "Homo; Mi Patri dona a Mi, Mi dona a vi u regi-landa, 30 "so vi fu fago e bibe topo mensa in regi-landa e fu sedi epi regi-sedi-mo tem dice judika de mo-bi Israel-tribu."

31 Na Cefa dice:   "Simon, Simon: vide; Satan volu habe tu tende lisi tu homo Tritikum.   32 "Mi pa dice preka pro tu, so fide ne fu fali.   Po itera fide, face forti plu fide-pe."   33 An dice:   "Cefa, Mi es prepara tende ki ko Tu a karcera e a morta."   34 An dice:   "Mi dice a tu, Petro; un an-galina ne fu voci nu-di, pre tu tri kron nega; tu habe ski de Mi."

35 An dice:   "Kron Mi mite vi minus bursa e minus saka e minus pedi-ve, qe vi pa es minus ali-ra?"   Mu dice:   "Nuli-ra."   36 Ka-co An dice:   "Anti-co nu, pe; qi habe u bursa, prende, homo-co u saka.   Pe; qi ne habe gladia, vendo u vesti e merka id.   37 "Mi dice a vi; u ra; qi pa es ge-grafo, nece gene fini per Mi: 'An es ge-doxo homo minus-lega-pe.'   Plu-la ra; qi habe importa de Mi, habe fini.   38 Mu dice:   "Cefa: vide; bi gladia es ci."   An dice:   "Es sati."

39 Tem ki-ex, An ki ad Olivi-Monti akorda more.   An sko-pe ki-seqe.   40 Po ki a loka, An dice:   "Dice preka; ne ki a stimula a kako."   41 An es u bali-petro tele ab mu e, po kade epi genu, akti preka 42 tem dice:   "Patri, si Tu volu, Tu fu apo u-ci algo ab Mi.   Anti-co ne Mi volu sed Tu volu gene akti."   43 Un urani angeli monstra se tem dona forti.   44 Tem este ma algo, An dice ko ma forti tende.   An sudo gene homo mega hema-guta; qi kade epi geo.   45 Po sta ab preka e tem ki a sko-pe, An detekti; mu du somni kausa tristi.   46 An dice:   "Qo-ka vi du somni?   Po sta, dice preka; vi ne gene stimula a kako."

47 Ci-kron, tem An dice, vide; u poli-pe ko Juda; mo ex Mo-bi-pe, qi ki-ante.   An ki proxi Jesu tende dona oskula.   48 Jesu dice:   "Juda, qe tu vendo un Homi-Fili per oskula?"   49 Tem vide ra; qi fu gene acide, plu homi peri An dice:   "Cefa, qe na bate per gladia?"   50 Mo ex mu bate u dulo de cefa arki-preka-pe e apo dextro oti.   51 Tem reakti, Jesu dice:   "Sati!"   Po palpa oti, An face repara.   52 Jesu dice a panto homi, arki-preka-pe e religio-do polica-cefa e religio arki-pe; qi ki anti An:   "Qe vi homo klepto-pe ki-ex ko gladia e ko lance?   53 "Tem Mi es ko vi in religio-do panto-la di, tu ne pa tensio manu a Mi.   Anti-co, u-ci es u kron de vi e de kako dina.

54 Po rapi, mu duce e moti An ad-in cefa arki-preka-pe domi.   Petro ki-seqe ko tele.   55 Po face piro in korta meso e po simul sedi, mu sedi-inter Petro.   56 Po vide e tem sedi proxi lumi e po skope ko tende, u fe-dulo dice:   "U-ci pe pa es kon An."   57 An dice nega tem dice:   "Gina, mi ne ski An."   58 Po pusi tem e tem vide, un hetero homi dice:   "Tu es mo ex mu."   Petro dice:   "Andro, Mi ne es."   59 Po mo horo gene spende, hetero homi dice ko mega testi tem dice:   "Ko veri, u-ci homi pa es kon An, ka An es Galilai-pe."   60 Petro dice:   "Andro, mi ne ski de ra; tu dice."   Imedia tem an dice, un an-galina voci.   61 Po tropi, Jesu vide Petro.   Petro sti memo de na Cefa verba homo; An pa dice:   "Pre un an-galina voci, tu fu dice nega anti mi tri kron."   62 Po ki-extra, Petro fo lakrima.

63 Plu andro; qi tena An, ridi anti Jesu tem bate An.   64 Po moti tegu epi An [oku], mu bate An facia e dona qestio tem dice:   "Pre-dice; qo-pe ba bate Tu?"   65 Mu dice poli hetero falsi ra anti An.

66 Kron es di-proto, plu demo krati-pe, arki-preka-pe e religio-tekno-pe, simul veni e duce An ad koncili tem dice: 67 "Si Tu es Kristo, dice a na."   An dice:   "Si Mi sio dice a vi, vi ne fu du kredi.   68 "Si Mi sio dice qestio, vi ni fu reakti a Mi ni lase libe.   69 "Po nu, un Homi-Fili fu sedi para dextro de Teo dina."   70 Panto mu dice:   "So Tu es Teo Fili?"   An dice a mu:   "Vi dice; Mi es."   71 Mu dice:   "Na habe qo nece de ma testi-pe?   Na auto pa audi ex An stoma."

#### 23

1 Po sta, holo poli-pe duce An a Pilato.   2 Mu proto dona etio tem dice:   "Na pa detekti u-ci Homi; Qi face kako na landa e Qi veto; pe dona fiska ad imperi-regi tem dice; An Auto es Kristo, Regi."

3 Pilato dona qestio tem dice:   "Qe Tu es Juda Regi?"   Tem reakti, An dice:   "Tu dice [ja]."   4 Pilato dice a cefa arki-preka-pe e a poli-pe:   "Mi detekti nuli etio in u-ci andro."   5 Sed mu fo-tena tem dice:   "An face koleri panto-pe tem dona sko inter holo Juda-landa, ex Galilai-landa a ci."

6 Po audi Galilai, Pilato qestio; qe u-ci andro es Galilai-pe.   7 Po gene ski; An es de Herode arki, An mite a Herode; qi es in Jerusalem-civita tem panto-la di.   8 Tem vide Jesu, Herode voci hedo ko mega.   An pa volu vide An longi-tem, kausa An audi poli pragma de An.   9 An dice qestio per poli verba.   An reakti nuli-ra.   10 Plu arki-preka-pe e religio-tekno-pe sta tem forti dice etio.   11 Po Herode e plu milita-pe face humili e po ridi anti An, an mite versi Pilato.   12 Pilato e Herode gene ami inter alelo tem u-ci di.   Pre-kron, mu este miso inter se.

13 Po sti veni de plu arki-preka-pe e plu arki-landa-pe e panto-pe, 14 Pilato dice a mu:   "Vi duce a mi un Andro homo Pe; Qi face kako panto-pe.   Vide; mi pa akti proba e pa detekti in u-ci Andro nuli etio; vi dice anti An, 15 "Ni Herode [pa detekti].   Mi pa mite vi ad an.   Vide; An pa akti nuli-ra; qi habe morta merito.   16 "Ka-co, po akti puni, mi fu face libe."   17 Nece, an face libe uno-pe tem festa.   18 Mu simul voci tem dice:   "Face libe a na Baraba!";   19 qi pa gene bali in karcera kausa stimula milita e cide in civita.   20 Ka-co Pilato itera voci tem volu face libe Jesu.   21 Mu voci tem dice:   "Kruci-ra, kruci-ra!"   22 An dice a mu u kron tri:   "An akti qo kako?   Mi detekti nuli morta kausa in An.   Po akti puni, mu fu face libe."   23 Mu face tako ko mega voci tem dice petitio de kruci-ra anti An.   Panto mu e arki-preka-pe voci gene vikto.   24 Pilato face judika; u petitio gene akti.   25 An face libe pe; de qi [poli-pe] dice petitio e qi gene bali in karcera kausa stimula milita e cide.   An dona Jesu akorda mu volu.

26 Tem duce-ab e po rapi Simon, Kireni-pe; qi ki ab agri, mu moti epi an u kruci-ra tende fero poste Jesu.   27 U mega poli-pe ko plu gina; qi lakrima e voci, ki-seqe.   28 Po tropi a mu, Jesu dice:   "Jerusalem fe-fili: ne lakrima pro Mi, sed pro auto se e pro auto infanti.   29 "Ka vide; plu di veni, tem qi uno-pe fu dice: 'Panto uteri; qi ne pa nati, e panto mama; qi ne gene suge, es boni.'   30 "Ci-kron mu proto dice a monti: 'Kade epi na!'--e a buno: 'Es epi na!' 31 "Ka, si mu akti panto-ci tem dendro es kloro, qo fu acide tem sika?"   32 Bi hetero kako-pe gene duce kon An tende gene morta.   33 Po veni a loka ge-nomina Krania, la mu face ge-kruci-ra An e bi kako-pe, mo dextro e hetero laevo.   34 Jesu dice:   "Mi Patri: dona pardo!   Mu ne ski ra; mu akti."   Mu bali fortuna tem gene distribu de An vesti.   35 Plu homi sta tem skope.   Panto arki-pe ko mu ridi tem dice:   "An pa face salva hetero-pe.   Face salva Se, si Tu sio es Kristo; Teo pa elekti!"   36 Plu milita-pe ridi tem ki-proxi e tem ofere vinagra 37 e tem dice:   "Si Tu es u Juda Regi, face salva Se!"   38 Supra An es u grafo ge-grafo per Heleni e Latino e Hebreo litera: U-CI ES U JUDA REGI.

39 Mo ex bi ge-pende kako-pe voci mali tem dice:   "Si Tu sio es Kristo, face salva Se e na!"   40 Un hetero-pe voci kritici tem dice:   "Qe tu; qi es de iso judika, ne este fobo de Teo?   41 "Na [gene] justi judika.   Na pa gene justi judika kausa ra; na pa akti.   U-ci homi pa akti nuli kako."   42 An dice a Jesu:   "Tena memo de mi, Cefa, po Tu ki ad-in regi-landa."   43 Jesu dice:   "Mi dice a tu veri; nu-di tu fu es ko Mi in paradiso."

44 Cirka horo sixa ad horo nona, u skoto gene acide epi holo geo.   45 Un heli es skoto.   U religio-do vela meso gene skizo.   46 Po voci per fo-soni voka, Jesu dice:   "Patri, Mi dona Mi spiritu ad-in Tu manu."   Po dice panto-ci, An lose bio.   47 Po vide ra; qi acide, u milita arki-pe dona glori a Teo tem dice:   "Sura; un homi pa es justi."   48 Panto poli-pe; qi pa simul ki a vista, ki-versi tem bate toraci.   49 Panto-pe; qi ski An, tele sta ko plu gina; qi pa ki-seqe ab Galilai-landa, tem skope panto-ci.

50 Vide; un andro ge-nomina Josef, tem es u konsili-pe e es u boni e justi andro; 51 qi ne pa dona akorda ad u-la konsili e ad u-la akti e qi es ex Juda Arimatai-civita e qi du atende Teo regi-landa, 52 dice petitio de Jesu soma, po ki a Pilato.   53 Po apo, an involve per linu e moti id ad-in morta-lo ge-seka ex petro; nuli-pe pa gene moti ad-in.   54 Es Prepara-Di ko; no-ergo-di veni.

55 Po ki-seqe, plu gina; qi pa simul ki ex Galilai-landa, vide u morta-lo e u mode; u soma gene moti.   56 Po ki-versi, mu akti prepara de boni-odoro materia e olea e akti non-ergo akorda komanda.

#### 24

1 Kron di-proto de setimana-di mo, mu ki a morta-lo tem fero u boni-odoro-ma; mu face ko plu hetero-pe.   2 Mu detekti; u petro gene apo ab morta-lo 3 e, po ki-in, ne detekti u soma de na Cefa Jesu.   4 Acide: tem mu este enigma de u-ci, vide; bi andro in lumi vesti sta-proxi.   5 Tem mu gene fobo e tem klina facia a geo, [bi-ci andro] dice a mu:   "Qo-ka vi akti cerka de vive-pe inter morta-pe?   6 "An ne es ci sed pa akti re-surge.   Sti memo; An pa dice a vi tem es in Galilaia-landa 7 "tem dice: 'Un Homi-Fili fu nece gene livra ad-in manu de mali-akti-pe e gene pende epi kruci e fu akti re-surge tem di tri.'"   8 Mu sti memo.   9 Po ki-versi ab morta-lo, mu dice panto-ci a Mo-Mo e a panto hetero-pe.   10 Pa es Maria Magdalene e Joana ko Maria; [matri] de Jakob, e resta homi ko mu; qi dice panto-ci ad apostola.   11 Panto-ci verba feno rumora a mu, ko-co mu habe nuli kredi.   12 Po sta, Petro dromo a morta-lo e, po klina se, vide plu linu vesti kumbe solo.   An ki a domi tem qestio a se de ra; qi pa acide.

13 Vide; tem iso di, bi ex mu ki a viki; qi nomina es Emau e qi es sixa-ze dromo-pista tele ab Jerusalem-civita.   14 Mu dice kon alelo de panto-la; qi pa acide.   15 Acide tem konversa e puta: po ki proxi, Jesu ki-ko.   16 Mu oku gene tena tende ne gene ski de An.   17 An dice a mu:   "Vi dice qo verba ad alelo tem ki e este tristi?"   18 Tem reakti, mo; qi nomina es Kleopa, dice ad An:   "Qe Tu es u viagia-pe in Jerusalem-civita e solo Tu ne pa ski de pragma; qi pa acide in id tem panto-ci di?"   19 An dice:   "Qo pragma?"   Mu dice:   "Pragma de Nazaret-pe Jesu; qi pa es pre-dice-An, dina per ergo e per verba ante Teo e ante panto-pe, 20 "e de mode; arki-preka-pe e landa arki-pe pa dona An a morta-judika e pende An epi kruci.   21 "Na pa este spe; es An; qi fu face re-valu Israel[-fili].   Anti-co, ko panto-ci, nu-di es u di tri po panto-la pa acide.   22 "Anti-co, po ki a morta-lo kron di-proto e po ne detekti soma, 23 "plu gina ex na veni tem dice; mu pa vide u vista de angeli; qi dice; An es re-vive.   24 "Uno-pe ex na pa ki a morta-lo e detekti homo; panto gina dice.   Mu ne pa vide An."   25 An dice a mu:   "O, minus-logika homi; qi es lento de; kredi de panto-ra; panto pre-dice-pe pa dice.   26 "Qe Kristo ne nece este algo kausa panto-ci e ki ad-in glori?"   27 Tem proto ab Mose e ab panto pre-dice-pe, An dice semani de panto-ra de Se in panto Grafo.

28 Kron ki proxi viki; mu ki ad id, An feno ki ma tele.   29 Mu tena An tem dice:   "Sti resta ko na, ka es proxi vespera e di gene mei."   An ki-in tende sti resta ko mu.   30 Acide tem es ko mu: po prende pani, An bene-dice e, po frakti, dona id.   31 Mu oku gene aperi, ko-co mu gene ski de An.   An no-feno ab mu.   32 Mu dice ad alelo:   "Qe na ne pa este mira intra se, tem An dice a na longi via e tem An face aperi panto Grafo a na?"   33 Po sta, mu ki versi Jerusalem-civita tem iso horo e detekti Mo-Mo e plu homi ko mu, 34 tem dice:   "Na Cefa sti re-surge ko sura e monstra Se a Simon."   35 Mu dice nara de panto-ra longi via e mode; per qi mu gene ski de An tem frakti pani.

36 Tem mu dice panto-ci, Jesu sta meso mu e dice:   "Paci a vi!"   37 Tem este fo-fobo, mu doxo; mu vide u spiritu.   38 An dice:   "Ko-ka vi este turba?   Qo-ka tali puta gene acide intra vi?   39 "Vide manu e pedi--es Mi!   Sti palpa Mi e vide!   U spiritu ne habe karni e osteo homo; vi vide; Mi habe."   40 Po dice u-ci, An monstra manu e pedi.   41 Tem mu ne este kredi kausa hedo e tem mu este mira, An dice:   "Qe vi habe sito ci?"   42 Mu dona u ge-kuko piski mero e meli-stora mero.   43 Po prende ante mu, An fago.

44 An dice:   "Panto-ci es panto verba; Mi dice a vi tem es ko vi: panto-ra; qi gene grafo in Mose e pre-dice-pe Lega e in panto Kanta de Mi, nece gene sati."   45 Po-co An dice explika, tende mu gene logi de panto Grafo.   46 An dice:   "So u-ci pa gene grafo e so Kristo nece este algo e sti re-surge ex morta-pe tem di tri 47 "e so penite e apo de mali-akti fu gene voci per An nomina ad-in panto natio, proto ab Jerusalem-civita.   48 "Vi es plu testi-pe de panto-ci.   49 "Vide; Mi mite a vi Mi Patri promise.   Sti resta in Jerusalem-civita a-kron vi fu habe dina ex alti-lo."

50 An duce ex la a Betani-urba e, po leva manu, bene-dice.   51 Acide tem bene-dice, An gene lisi ab mu e gene fero ad-in urani.   52 Po dona adora, Mu ki versi Jerusalem-civita ko mega hedo.   53 Mu es in religio-do ko dura tem lauda e tem bene-dice a Teo. Amen [Es veri]!